Bagaimana British Menggunakan "Cecair Lelaki" Untuk Hantar Mesej Rahsia Dalam WW1

Ketika zaman peperangan, fungsi perisik sangat ditagih untuk mendapatkan maklumat-maklumat sulit musuh untuk mengalahkan mereka. Bagi menjalankan tugas pentintipan, seseorang perisik atau pengintip akan menjalani beberapa latihan khas untuk menjalankan kerja di lapangan.

Selain itu, mereka juga biasanya dilengkapi dengan beberapa peralatan istimewa untuk mengumpul maklumat yang dikehendaki antaranya kamera, perakam suara dan lain-lain lagi. Salah satu teknik penting yang mesti dimiliki mereka adalah kebolehan menghantar mesej tersembunyi kepada seseorang individu tanpa dapat dihidu atau dikesan oleh pihak musuh.

Salah satu cara yang popular untuk melakukannya adalah dengan menggunakan dakwat "tersembunyi". Mesej ditulis menggunakan dakwat yang tidak dapat dilihat oleh mata kasar sehinggalah bahan kimia atau sebatian digunakan untuk mendedahkan mesej yang ditulis.

Cabaran yang harus diatasi adalah memilih dakwat yang ramuannya mudah didapati oleh ejen perisik dan yang sangat praktikal. Juga, mesej yang perlu ditulis tidak boleh menimbulkan kecurigaan jika terdapat pengintip.

Dakwat tersembunyi mula-mula digunakan pada zaman kuno oleh orang Yunani dan Rom. Kemudian, aplikasinya telah di tambah baik di Eropah pada abad ke-16 di mana pelbagai resipi digunakan dan antara yang sangat popular adalah melibatkan penggunaan cuka dan cecair alum.

Ini adalah resipi mudah melibatkan campuran larutan lapan bahagian cuka putih ke satu bahagian serbuk alum. Secara tradisinya, campuran itu digunakan untuk menulis mesej rahsia pada kulit telur. Kemudian apabila telur direbus di dalam air hingga masak dalamnya, tulisan akan muncul di permukaan putih telur ketika kulit telur dibuang.

Semasa Perang Dunia Pertama, jus lemon terbukti dakwat yang tidak kelihatan langsung dan sangat berkesan dan biasa digunakan oleh pihak tentera Bersekutu. Mesej yang ditulis hanya dapat didedahkan dengan jelas dengan larutan iodin. Kertas itu akan bertukar menjadi biru muda dan mesej akan muncul dengan warna putih yang berbeza.

Teknik ini walaupun murah, mempunyai kekurangannya. Mesej hanya dapat ditulis di atas kertas dan penerima memerlukan larutan iodin untuk mendedahkan mesej yang ditulis. Tambahan pula, musuh akhirrnya dapat mengihidu teknik ini dan dapat mengesannya dengan pantas sekiranya kertas yang dijumpai mempunyai bauan lemon!

Satu lagi gabungan dakwat yang popular pada zaman itu ialah menuliskan mesej menggunakan cuka dan menggunakan larutan kubis merah, menyebabkan reaksi kimia yang dapat mendedahkan mesej tersebut. Tetapi seperti lemon, penggunan gabungan kedua bahan ini mudah dikesan oleh musuh kerana baunya. Tambahan pula, di medan perang, lemon dan cuka mungkin sukar diperolehi.

Pada tahun 1915, perisik MI6 Britain (SIS - The Secret Intelligence Service) telah  mencari cara untuk menyampaikan pesanan rahsia yang tidak dapat didedahkan dengan penggunaan iodin kerana pihak Jerman sudah mula mengetahui teknik yang digunakan oleh pihak tentera Bersekutu untuk menghantar mesej rahsia.

Mereka akhirnya mendapati bahawa penggunaan cecair yang dihasilkan orang lelaki iaitu air mani sangat sesuai. Idea ini berasal dari Ketua M16 ketika itu bernama Kapten Sir  Mansfield Cumming setelah dia membuat pertanyaan di London University mengenai bahan terbaik untuk menghasilkan dakwat tersembunyi.

Ada yang mengatakan bahawa idea ini merupakan satu bahan jenaka memandangkan nama pegawai tersebut adalah "Cumming". Namun, apabila dilihat kepada nama penuhnya Mansfield Smith-Cumming, besar kemungkinan nama "Smith" padanya dibuang apabila kisah mengenai perkara ini diceritakan kepada generasi-generasi berikutnya untuk menjadikan kisah ini lebih lucu.

Walaupun kisah penggunaan air mani ini seakan-akan mitos, idea ini sememangnya pernah dikemukakan dan catatan mengenainya telah ditemui dalam sebuah buku catatan milik seorang pegawai perisik bernama Walter Kirke dimana ianya ditulis dengan kod nama projek "C".

Penggunaan cairan lelaki ini diperkenalkannya dengan motto berbunyi “Every man his own stylo”. Namun, selain idea ini kelihatan sekadar bahan lawak, ianya juga mempunyai masalah tersendiri. Sekiranya cairan yang digunakan tidak lagi "fresh", ianya akan mempunyai bau yang kurang menyenangkan.

Sorang ejen perisik yang ditempatkan di Copenhagen dikatakan pernah menyimpan sebotol air mani untuk menulis surat-surat dengan mesejj-mesej rahsia ini. Namun, surat-surat yang dikirim ke pihak M16 tiba dengan bau yang kurang menyenangkan..

Kapten Cumming menegaskan bahawa jika teknik ini hendak digunakan, setiap surat yang dihantar mestilah menggunakan air mani baru. Selain masalah bau yang tidak menyenangkan, penggunaan air mani juga tidak praktikal  bagi seorang ejen pengintip wanita kerana mereka tidak menghasilkannya.

Walaupun penggunaan air mani untuk menulis mesej tersembunyi ini seakan-akan kisah mitos, ia sememangnya wujud. Namun, kaedah ini tidak pernah popular dahulu kerana kaedah "penghasilan" dakwat yang pelik dan juga ramai pihak tidak mengambilnya dengan serius kerana beranggapan ianya hanyalahh kisah lawak yang yang diceritakan dari generasi ke generasi seterusnya.


Chuck Feeney - Bilionair yang Ingin Mati Dalam Keadaan Papa Kedana

Kita sering mendengar impian kebanyakan orang untuk menjadi kaya-raya. Ada yang mengimpikan menjadi jutawan bahkan tidak kurang juga yang ingin menjadi bilionair.

Namun, pernahkah anda terdengar seorang bilionair mengimpikan untuk menjadi papa kedana? Walaupun pelik, itulah impian seorang bilionair ini dan berikut adalah kisahnya.

Charles "Chuck" Feeney, 89, adalah nama yang tidak asing lagi dalam senarai Forbes di mana dia merupakan antara orang terkaya dunia. Namun, impian pelik Feeney inilah membuatkan dia berbeza berbanding tokoh jutawan lain.

Feeney dan rakannya, Robert Miller, merupakan pengasas kepada Duty Free Shoppers iaitu kedai runcit di lapangan terbang di seluruh dunia sejak tahun 1960. Walaupun mengaut keuntungan berbilion-bilion dollar, Feeney lebih selesa hidup sederhana.

Dia merupakan seorang dermawan terkenal dan pelopor idea "Giving While Living" atau Memberi Semasa Hidup. Dia ingin menghabiskan hartanya dengan menderma ketika hidup, bukan mewasiatkan hartanya kepada badan amal setelah meninggal dunia.

Feeney memberitahu Forbes bahawa dia mahu memberi, mengendali dan melihat sendiri ke mana wangnya dibelanjakan ketika hidup kerana kekayaan tidak bermakna kepadanya setelah mati. Caranya mungkin berbeza tetapi dia sangat berpuas hati dan berterima kasih kepada dermawan lain yang menyertainya.

Selama empat dekad yang lalu, Feeney telah menyumbangkan lebih daripada RM 32.5 bilion kepada badan amal, universiti dan yayasan di seluruh dunia melalui yayasannya, Atlantic Philanthropies.

Ketika ditemu bual pada 2012, Feeney berkata dia hanya mengasingkan sekitar RM 8 juta sahaja sebagai wang persaraan. Jumlah itu adalah beribu-ribu kali ganda lebih sedikit berbanding kekayaan sebenarnya.

Tidak seperti dermawan lain yang mahukan publisiti meluas bagi derma yang dilakukan, Feeney pula melakukannya secara rahsia. Forbes menggelar Feeney sebagai Dermawan James Bond.

Selain mempunyai rangkaian kedai di lapangan terbang, Feeney juga mempunyai syarikat ekuiti swasta, General Atlantic. Walaupun sangat kaya, Feeney hanya tinggal di sebuah pangsapuri biasa sahaja di San Francisco.

Kini, sikap murah hati Feeney bukan lagi rahsia. Dia menjadi idola dan wira kepada bilionair-bilionair lain. Pada tahun 2010, Bill Gates dan Warren Buffett telah melancarkan "Giving Pledge" iaitu kempen agresif untuk mengajak orang terkaya dunia mendermakan separuh kekayaan mereka sebelum meninggal dunia.

Warren Buffett memberitahu bahawa Feeney merupakan inspirasi utama kempen ini dijalankan. Buffett juga berseloroh bahawa dia memerlukan masa sekurang-kurangnya 12 tahun selepas kematiannya untuk menyamai pencapaian hidup Feeney dalam menderma.

Feeney banyak mendermakan wangnya kepada permasalahan besar. Antara derma yang diberikan Feeney adalah untuk program keamanan di Ireland Utara, memodenkan sistem kesihatan di Vietnam dan menjadikan Pulau Roosevelt yang terabai di New York sebagai hab teknologi.

Dia tidak mahu menubuhkan badan amal yang mengumpulkan dana daripada orang ramai atau menderma untuk perkara yang remeh. Dia mencari tujuan penting untuk menderma supaya semua orang mendapat kesan besar daripadanya.

Pada tahun 2019, seorang wartawan Forbes berkerjasama dengan badan kebajikan Feeney iaitu Atlantik Philanthropies bagi merangkum pemberian dermawan itu selama beberapa dekad. Walaupun rekod dermanya mengandungi ratusan statistik dan data, Feeney secara ringkas merumuskan misinya dalam beberapa ayat sahaja:

Pada 14 September 2020, genaplah misi menderma Feeney selama 40 tahun lamanya dan dia menandatangani dokumen untuk menutup Atlantic Philanthropies. Ramai tokoh dan dermawan ternama mengucapkan terima kasih kepada Feeney atas jasa yang telah dilakukannya.

Pada waktu kemuncaknya, Atlantic Philanthropies mempunyai seramai 300 orang pekerja dan 10 pejabat di seluruh dunia. Sebenarnya, Feeney telah merancang penutupan badan amalnya itu bertahun-tahun lebih awal. Dia mahukan satu tarikh sebagai "dateline" supaya dia dapat menghabiskan wang dan misinya dengan lebih berdisplin.

Selain itu, dia juga memerlukan masa untuk membuat dokumentasi tentang sejarah, strategi dan pencapaian badan amalnya supaya menjadi rujukan institusi lain. Feeney juga tidak berniat untuk bertahan lama dalam bidang ini kerana mahu menghabiskan hartanya dengan cepat.

Walaupun ditamatkan, pengaruh badan amalnya itu masih memberi impak besar di seluruh dunia. Namun, ke mana perginya derma Feeney sebanyak RM 32.5 bilion itu?

Feeney mendermakan sebanyak RM 15.06 bilion untuk pendidikan, RM 3.54 billion untuk hak asasi manusia dan perubahan sosial, RM 252 juta dalam bentuk geran untuk menghapuskan hukuman mati di A.S dan RM 309 juta untuk menyokong kempen Obamacare (program kesihatan ketika era Obama).

Selain itu, Feeney juga mendermakan sebanyak RM 1 bilion untuk penjagaan kesihatan awam di Vietnam dan RM 716 juta kepada Institut Kesihatan Otak Global. Derma terakhirnya berjumlah RM 1.42 bilion diberikan untuk membina kampus teknologi di Pulau Roosevelt di New York. Banyak lagi derma-derma Feeney yang dirahsiakan atau terlalu panjang untuk diceritakan.


9 Perkataan Bahasa Melayu Yang Dikongsi Dengan Orang Filipina

Walaupun perubahan zaman banyak mengubah budaya, agama dan adat masyarakat di sekitar Asia Tenggara, masih banyak elemen kemasyarakatan antara kita yang masih kita kongsikan - khasnya bahasa.

Di Filipina, masih terdapat banyak istilah serupa dalam bahasa masyarakat mereka yang dikongsi penggunaannya dengan menggunakan istilah sama. Ini membolehkan kita serba sedikit faham apa yang dipertuturkan harapnya khasnya komuniti di kawasan Kepulauan Kabisayan.

Cuma janganlah guna istilah 'wikang' depan orang Filipina bagi merujuk kepada aksi berani mat motor di Malaysia. Di negara itu, 'wikang' bermaksud 'bahasa' Jadi 'Wikang Pilipino' adalah nama rasmi bahasa mereka yang langsung tidak berkait dengan arena permotoran.

Siapa suka kuih bingka? Salah satu kuih kegemaran penulis yang dibuat daripada tepung beras dan santan ini, digelarkan 'bibingka' di Filipina.

Rupanya ada sedikit berbeza berbanding bentuk yang selalu kita dapat lihat di negara kita dan bahan yang digunakan juga telah mengalami perubahan, namun persamaannya tetap serupa iaitu istilah 'bingka' merujuk kepada sejenis kuih.

Istilah ini kekal makna dan penggunaannya di antara kita dan Filipina, terus digunakan bagi merujuk kepada jantina lelaki yang bersifat maskulin, tinggi dan tegap.

Sama seperti kita, 'lalaki' juga digunakan bagi menggambarkan usia seorang remaja atau kanak-kanak yang telah layak dikatakan matang.

Orang Malaysia biasanya menggunakan istilah 'saya' atau 'aku' bagi merujuk diri sendiri. Ada juga yang memilih untuk menggunakan istilah 'kita' seperti 'kita kan tadi pergi makan' merujuk kepada seorang individu.

Bagi orang Filipina pula, 'kita' mempunyai makna yang boleh membawa makna sama 'kita' tetapi boleh juga diguna sebagai istilah yang sama makna dengan 'awak'.

Bagi masyarakat Filipina, mereka juga menggunakan istilah 'mahal' bagi menggambarkan sesuatu yang harganya tinggi.

Namun dalam masa yang sama, penggunaan itu juga diperkembangkan bagi memaksudkan sesuatu perasaan yang intim, lebih berkait dengan cinta, sesuatu atau seseorang yang dihargai.

Sekiranya ada gadis atau jejaka Filipina berkata kepada anda 'mahal kita' kepada anda, itu tandanya dia sedang melafazkan cinta. Dia bukan berlagak nak kata dia pakai barang mahal.

Apa label yang kita gunakan untuk menggambarkan sesuatu yang sukar sehingga menjengkelkan kita? Kita akan sebutkan sesuatu itu sebagai leceh!

Orang Filipina juga menggunakan istilah serupa cuma ejaannya berlainan iaitu 'leche' tetapi intonasinya berkemungkinan serupa, disebut dengan nada geram yang berbaur dengan rasa marah.

Bunyinya seperti berkait dengan teknologi komputer bukan? San + Data. Walaupun demikian, 'sandata' sebenarnya membawa makna yang serupa dengan istilah 'senjata' dalam bahasa Melayu.

'Sandata' digunakan sebagai kata nama am bagi mewakili kesemua jenis senjata tetapi kebiasaannya digunakan bagi merujuk senjata berbentuk pedang dan keris yang digunakan masyarakat mereka satu masa dahulu.

Kita dan Filipina meminjam istilah ini dari bahasa Sanskrit 'samyatta,' yang membawa makna seseorang yang sentiasa bersedia mempertahankan diri.

Bagi merujuk kepada arah kanan, orang Filipina juga menggunakan istilah 'kanan' seperti kita. Namun untuk merujuk kepada arah atau belah kiri, mereka menggunakan istilah 'kaliwa.'

Jadi 'kanan at kaliwa' bermaksud 'kanan dan kiri'. Sementara itu untuk merujuk kepada pergerakan lurus, mereka menggunakan istilah 'diretso.'

Sekiranya anda gadis Malaysia yang melancong ke Filipina, janganlah marah pula seandainya ramai jejaka di sana memanggil anda sebagai 'binibini' mereka.

Kita menggunakan istilah 'bini' untuk merujuk kepada wanita yang telah dikahwini dalam cara yang tidak formal. Bagi orang Filipina pula, 'binibini' bermaksud 'Cik' atau gelaran panggilan yang digunakan untuk memanggil seorang wanita.

Harap wanita-wanita di Malaysia faham penggunaannya dengan tepat, agar tidak berlaku salah faham sehingga mengakibatkan suami perlu tidur atas sofa.

Gunting merujuk kepada apa saja perlatan atau perkakas yang kita guna, untuk memotong sesuatu. Istilah ini juga kerap ditemui apabila berlakunya perbincangan melibatkan seni pertahanan diri masyarakat mereka iaitu 'kali.'

Teknik 'gunting' merupakan antara cabang pertahanan diri dalam Kali yang diajar untuk seseorang menyerang balas penyerangnya, dengan mencederakan bahagian tangan menggunakan prinsip yang diibaratkan sama seperti sebilah gunting.


Kisah Tukang Masak Terperangkap 60 Jam Di Dasar Lautan Dan Diselamatkan

Lautan adalah tempat yang sangat besar dan menakutkan, yang mana kelihatan seperti tiada penghujung.

Namun ia jauh lebih luas dan menakutkan jika kita menyelam ke dasarnya.

Lebih daripada 80% lautan di Bumi masih belum diterokai manusia, yang bermaksud bahawa jika kapal yang anda naiki tenggelam, ia mungkin berlaku di lokasi yang mana manusia masih belum pernah sampai.

Kapal-kapal yang karam bersama manusia sering kali hilang, malah pesawat yang membawa beratus-ratus penumpang juga mengalami nasib yang sama.

Sangat jarang kita dengar kes di mana manusia yang hilang di lautan kembali dengan selamat.

Namun, ini adalah sebuah kisah tentang seorang lelaki yang terselamat dan dia mungkin antara manusia yang paling tidak bernasib baik dan juga bernasib baik, yang pernah hidup.

Lelaki tersebut adalah Harrison Odjegba Okene, seorang warganegara Nigeria yang mana pada tahun 2013 bekerja di atas sebuah bot biasa, Jascon-4, sebagai seorang tukang masak.

Bot Okene bekerja bersama-sama beberapa buah bot lagi pada malam 26 Mei 2013, kira-kira 32 kilometer dari pantai Nigeria di Teluk Guinea.

Ketika bot-bot ini sedang berusaha untuk bekerjasama menstabilkan kapal tangki minyak Chevron di laut yang bergelora, tiba-tiba gelombang ombak yang dahsyat menghentam Jacson-4, yang memutuskan talinya dan menyebabkan bot tersebut terbalik.

Jacson-4 dengan tenggelam dengan sangat pantas, membuatkan 12 kru bot tersebut menjadi sangat panik.

Kru-kru Jacson-4 terkunci dalam kabin mereka sebagai salah satu langkah keselamatan agar tidak diserbu oleh lanun. Walaupun terkunci dalam kabin bagus untuk perlindungan dari lanun, namun ia sangat berbahaya apabila kabin tersebut dipenuhi dengan air.

Okene bernasib baik kerana sejurus sebelum bot tersebut terbalik, dia meninggalkan kabin bot untuk ke bilik mandi.

Dengan hanya memakai seluar dalam, Okene melambung dan terperosok di dalam bilik mandi tersebut sebelum ia dipenuhi air. Okene memecahkan pintu bilik mandi untuk keluar dan kemudiannya menyaksikan rakan-rakannya dihanyutkan air keluar dari bot.

Okene kemudiannya dibawa air dari bilik mandi  ke sebuah lagi bilik mandi melalui lorong-lorong di dalam bot itu, di mana dia berjaya mencari ruang untuk bernafas sehingga bot tersebut tenggelam ke dasar lautan.

Jacson-4 terdampar di dasar lautan, 30 meter dari permukaan air atau sama dengan ketinggian bangunan tujuh tingkat,

Berhadapan dengan kesejukan yang melampau, Okene berjaya keluar dari bilik mandi kecil yang berbahaya ini dan berada dalam gelap-gelita.

Dia yang tidak dapat melihat dan sukar untuk bernafas, Okene cuba menggunakan tangannya untuk mencari jalan keluar. Sekali lagi nasib menyebelahi Okene apabila dia berjaya menemui ruangan kecil di penjuru bilik jurutera bot tersebut, satu-satunya ruangan yang masih tidak dipenuhi air.

Namun begitu, dalam keadaan hampir bogel, tanpa makanan dan air tawar, di bilik yang tersangat sejuk dengan kandungan oksigen yang semakin menurun, kebarangkalian untuk Okene terselamat tersangat lah tipis.

Ruangan yang tidak dipenuhi air itu sangat kecil, berukuran 1.2 meter tinggi dan dengan isipiadu 6 kubik meter, yang boleh membunuhnya dengan pelbagai cara.

Okene boleh mati akibat kehausan, mati akibat keadaan sangat sejuk, air laut boleh memenuhi ruangan tersebut membuatkan dia terperangkap, dia boleh mati akibat sesak nafas kerana kehabisan oksigen atau dimakan hidup-hidup oleh jerung-jerung yang berlegar-legar berhampiran.

Jadi, bagaimana Okene boleh terselamat dari segala jenis kebarangkalian untuk terbunuh ini?

Pertama, Okene berjaya menemui beberapa tin minuman di bilik jurutera tersebut untuk mengelakkan daripada dehidrasi.

Kedua, dia menemui tilam yang mana dijadikan sebagai pelampung untuk meletakkan bahagian dada dan kepalanya berada di atas air, yang membantu bahagian teras badannya daripada kesejukan serta mencegah berlakunya hipotermia.

Jika Okene tidak menemui tilam tersebut, air di dasar laut yang tersangat sejuk itu mampu membunuhnya dalam masa beberapa jam sahaja.

Namun, masalah terbesar dihadapi Okene adalah jumlah oksigen di ruangan kecil itu semakin berkurangan. Berdasarkan saiz ruangan kecil itu dan tekanan berada 30 meter di bawah permukaan lautan, had masa untuk bernafas mungkin hanya sekitar 60 jam.

Bukan hanya oksigen yang makin berkurangan mampu membunuh Okene, namun jumlah karbon dioksida yang dihembuskan melalui pernafasan juga boleh membuatkan dia terbunuh.

Entah kali ke berapa, nasib menyebelahi Okene, kerana karbon dioksida yang dihembuskan itu sangat mudah untuk diserap oleh air.

Dengan menepuk atau memercikkan air di kawasan sekitar, Okene secara tidak sengaja menambah luas permukaan air yang mana meningkatkan kadar penyerapan karbon dioksida.

Jadi, jumlah karbon dioksida dalam ruangan kecil itu tidak sampai ke tahap yang boleh membunuh.

Dan walaupun Okene terpaksa menahan kesedihan mengetahui rakan-rakannya dibaham oleh jerung-jerung, haiwan ganas itu tidak berjaya menemuinya yang terperangkap dalam ruangan itu.

Okene terperangkap dalam keadaan hampir tenggelam sepenuhnya, dalam ruangan kecil yang gelap gelita di dasar lautan selama 60 jam, membuatkan jumlah oksigen yang tinggal tersangat terhad untuk membolehkannya terselamat.

Ketika hampir kira-kira 1 atau 2 jam sebelum kehabisan oksigen dan mati, Okene akhirnya terdengar bunyi ketukan. Rupa-rupanya, Chevron telah menghantar sekumpulan penyelam untuk menyiasat dan membawa naik mayat yang ditemui.

Dan tanpa pengetahuan Chevron, ada seorang kru bot tersebut yang masih bernyawa. Okene mula mengetuk-ngetuk kawasan sekitar namun tidak didengari pasukan penyelam tersebut. Tiba-tiba, Okene ternampak cahaya dari penyelam yang berada berdekatan dengannya, membuatkan dia memutuskan untuk bertindak dengan lebih.

Para penyelam tersebut yang hanya menjangka akan menemui mayat terkejut apabila Okene memaut tangan salah seorang penyelam yang melalui kawasan tersebut.

Akhirnya Okene boleh menarik "nafas lega" kerana mendapat bantuan, namun risiko untuk terbunuh masih belum berakhir.

Selepas berada di dasar laut untuk tempoh yang tersangat lama sekitar 2 hari 12 jam, membawa naik Okene naik ke permukaan dengan cepat boleh menyebabkan berlakunya serangan jantung dan membunuh Okene.

Jadi, para penyelam tersebut memasangkan topi keledar menyelam, memasukkan Okene ke dalam "diving bell" dan membawanya naik ke permukaan laut. Kemudian, Okene memerlukan masa dua hari untuk proses penyahmampatan sebelum akhirnya kembali ke realiti normal, selepas mengalami mimpi ngeri nyata selama 60 jam.

Pengalaman ngeri Okene ini dipercayai sebagai tempoh paling lama manusia berada di dalam air tanpa sebarang bantuan peralatan menyelam.

Okene memberitahu bahawa dia terus mengalami mimpi ngeri tentang insiden ini dan bersumpah tidak lagi mahu kembali ke lautan untuk selama-lamanya.

Ketakutan yang dialami Okene ini dikenali sebagai thalassophobia, iaitu ketakutan yang berterusan dan kuat terhadap perairan dalam seperti laut, lautan, kolam atau tasik.


Projek Neom: Pembinaan Bandar Futuristik di Arab Saudi Bernilai $500 Bilion

Dengan kekayaan "mudah" yang diperolehi hasil daripada minyak dan gas, Arab Saudi sememangnya sebuah negara yang tersangat kaya. Dengan pendapatan yang begitu banyak ini, apakah yang mampu dilakukan mereka?

Apa sahaja, termasuklah membina sebuah bandar futuristik baru. Diberi nama Neom, ianya merupakan idea Putera Mahkota Saudi, Mohammed bin Salman. Perkataan "Neom" ini merupakan gabungan perkataan Greek yang bermaksud "baru" dan bahasa Arab yang bermaksud "masa hadapan".

Secara ringkasnya, Neom merupakan sebuah bandar baharu yang serba moden. Apabila siap kelak, ianya bakal mempunyai keluasan bersaiz Belgium dan terletak jauh di bahagian utara Arab Saudi berhampiran dengan laut merah. Kos keseluruhan untuk pembinaannya?

Mungkin anda menyangka Neom hanyalah sekadar bandar baru umpama Putrajaya. Namun, Neom diinspirasikan untuk menjadi bandar masa hadapan dengan pelbagai perkara menarik antaranya bulan buatan, pantai yang bercahaya pada waktu malam (bayangkan pantai glow-in-the-dark) dan teksi terbang (umpama drone).

Selain itu, penduduknya juga akan memiliki kemudahan membersihkan rumah yang dilakukan oleh robot. Bandar ini juga bakal mempunyai taman tema umpama Jurassic Park dengan pelbagai persembahan animatronik.

Putera Mohammed bin Salman mengimpikan bandar Neom ini bakal menawarkan pekerjaan dengan gaji yang sangat lumayan dan akan menggantikan Silicon Valley dalam dunia teknologi, Hollywood dalam hiburan dan kawasan Riviera di Perancis sebagai tempat percutian.

Idea-idea ini disusun dan dimuatkan dalam dokumen sulit setebal 2,300 halaman oleh perunding di Boston Consulting Group, McKinsey & Co. dan Oliver Wyman yang boleh diakses oleh The Wall Street Journal dan dibincangkan dalam wawancara dengan beberapa individu yang terlibat dalam projek ini.

Dokumen tersebut yang bertarikh September 2018, memberikan gambaran yang paling terperinci mngenai perancangan bandar baru Neom dan perancangannya sejak projek ini dilancarkan pada tahun 2017.

Sewaktu projek ini diumumkan dahulu, Putera Mohammad turut menyatakan bahawa bandar ini kelak akan beroperasi secara bebas dari "kerangka pemerintahan yang ada" dengan undang-undang cukai dan buruh sendiri dan "sistem kehakiman autonomi."

Projek Enom ini merupakan inisiatif yang muncul dari Visi Saudi 2030, sebuah rancangan yang bertujuan untuk mengurangkan kebergantungan Arab Saudi terhadap minyak, mempelbagaikan ekonominya, dan mengembangkan sektor perkhidmatan awam.

Ketika diumumkan, lokasi pembinaan Neom ini dikatakan akan dibangunkan di kawasan tanah "dara". Namun, apabila diteliti, sebahagian kawasan yang terlibat dipercayai merupakan kawasan yang menjadi tempatan tinggal orang dari suku Huwait yang mana kawasan penempatan mereka menjangkau Arab Saudi, Jordan dan semenanjung Sinai selama beberapa generasi, sebelum penubuhan negara Arab Saudi lagi.

Sudah tentulah perkara ini tidak disenangi oleh orang-orang Huwaitat, seolah-olah hak mereka dirampas oleh pemerintah. Kini, sekurang-kurangnya 20,000 anggota suku Huwaitat kini menghadapi risiko pengusiran kerana projek ini, tanpa maklumat mengenai lokasi mereka akan dipindahkan di masa depan.

"Untuk suku Huwaitat, Neom dibangun di atas darah kita, atas keringat tulang kita," kata Alia Hayel Aboutiyah al-Huwaiti, seorang aktivis yang bersuara dan anggota suku ini yang tinggal di London. "Neom jelas bukan untuk orang yang sudah tinggal di sana! Ianya untuk pelancong, orang yang mempunyai wang. Tetapi tidak bagi orang asli yang tinggal di sana.

Kematian Abdul Rahim al-Huwaiti pada 13 April merupakan kemuncak ketegangan antara suku Huwaitat dan rancangan pembangunan ini. Sebagai penduduk kota Khuraibah, dia menjadi imej bagi kritikan suku tersebut mengenai pengusiran paksa mereka, menyuarakan keluhan dalam video yang disiarkan ke media sosial. Terdapat satu rakaman tular menunjukkan dia berhadapan dengan seorang pegawai Saudi yang mengunjungi bandar itu untuk bercakap dengan penduduk.

Abdul Rahim al-Huwaiti telah membuat salah satu video terakhirnya pada pertengahan April. Dalam video itu, dia mengatakan bahawa kerajaan telah memulakan proses memindahkan orang, dimulai dengan mengintai rumah dengan tujuan untuk memindahkan orang dan mengusir mereka dari tanah mereka.

Kematian Abdul Rahim al-Huwaiti dan penangkapan 8 orang ahli suku ini meningkatkan lagi ketegangan dengan pihak kerajaan. Bagi Alia al-Huwaiti, pembunuhan Abdul Rahim dan pemindahan orang-orang Huwaitat secara paksa menggambarkan kelemahan dan diskriminasi kerajaan terhadap masyarakat suku yang telah lama dikuasai dan ditindas oleh negara itu.

Ali Shihabi, anggota lembaga penasihat Neom, walau bagaimanapun memberitahu wartawan bahawa anggota suku yang diarahkan berpindah itu akan diberi ganti rugi. Menurutnya, sudah menjadi kelaziman di Arab Saudi bahawa rakyat harus menerimanya dan biasanya melakukannya kerana pemerintah Arab Saudi memiliki tradisi untuk memberi ganti rugi yang adil.

Pengusiran penduduk dan komuniti asal di tapak pembinaan Neom adalah siri ketegangan selama bertahun-tahun antara kerajaan Arab Saudi dan suku-suku yang ditadbirnya sejak penubuhan negara Arab Saudi pada tahun 1932.

Melakukan kawalan ke atas tanah melalui projek pembinaan atau pemusnahan beberapa tapak warisan merupakan cara kerajaan Arab Saudi membuktikan mereka mempunyai kuasa ke atas kawasan ini. Pada tahun 2017, PBB mengecam pemusnahan paksa kerajaan terhadapan kawasan Awamia yang bertembok, di wilayah Qatif timur, kerana melanggar hak asasi manusia.


Berapa Jumlah Wang Seluruh Bumi?

Wang atau duit adalah medium yang digunakan manusia sejak zaman dahulu lagi selain sistem barter (perdagangan dengan bertukar barang). Walaupun wang bukanlah segala-galanya tetapi ekonomi sesuatu negara itu bergantung kepada pertukaran wang untuk produk dan perkhidmatan.

Seperti yang anda tahu, setiap negara di dunia mempunyai mata wang tersendiri dengan nilai dan nama yang berbeza. Namun, tahukah anda berapa jumlah wang yang ada dalam dunia pada hari ini?

Data bekalan wang biasanya dianalisis dan diterbitkan oleh pihak kerajaan atau bank pusat sesuatu negara itu. Disebabkan wang terdapat dalam pelbagai bentuk (maya dan fizikal) serta nilainya yang berbeza, maka sangat sukar untuk menentukan jumlah keseluruhan wang dengan tepat.

Untuk memudahkan anda memahaminya, kami menukarkan nilai matawang dunia kepada Ringgit Malaysia.

Biasanya, kepelbagaian jenis wang dikelaskan sebagai "M". Jenis ini dikelaskan dari M0 (paling sempit) hingga M3 (paling luas) dan bergantung pada perumusan dasar bank pusat sesebuah negara. Berikut adalah beberapa jenis wang yang ada:

Namun, Sistem Rizab Persekutuan Amerika Syarikat tidak lagi menjejaki wang M3 sejak tahun 2006 kerana semua maklumat berharga mengenai aktiviti ekonomi sudah tersedia dalam pembekalan wang M2.

Badan utama bagi pengeluaran wang adalah bank pusat setiap negara. Bank pusat seperti Bank Negara Malaysia boleh meningkatkan atau menurunkan bahagian deposit yang harus disimpan oleh bank perdagangan.

Bank pusat juga boleh menyuntik wang ke dalam pasaran selain meningkatkan atau menurunkan kadar faedah bagi pinjaman yang diberikan kepada bank komersial. Kadar faedah rendah akan mendorong orang untuk meminjam dan membelanjakan wang manakala kadar faedah tinggi pula menyebabkan orang kurang meminjam atau berbelanja.

Jumlah wang yang berada dalam pasaran biasanya berubah mengikut permintaan orang ramai. Sebagai contoh, lebih banyak wang diperlukan di United Kingdom ketika perayaan Krismas kerana orang ramai akan mengeluarkan wang tunai dari akaun bank mereka.

Jumlah wang fizikal yang ada dalam dunia sekarang hanyalah 10 peratus daripada semua wang yang ada. Ini disebabkan teknologi canggih pada hari ini membolehkan seseorang itu berbelanja tanpa membawa wang  fizikal kerana pembayaran boleh dibuat menggunakan kad bank atau telefon pintar.

Penggunaan sistem pembayaran tanpa tunai ini semakin meluas sejak beberapa tahun kebelakangan dan mungkin akan menggantikan penggunaan wang fizikal pada masa hadapan.

Jika kita mengambil kira KDNK (Keluaran Dalam Negara Kasar) atau GDP (Gross Domestic Product) semua negara dalam dunia, kita akan mendapat idea ringkas tentang berapa banyak wang yang ada sekarang.

Jumlah wang dalam dunia akan meningkat lebih tinggi jika kita mengambil kira semua bentuk pelaburan, pasaran derivatif (saham, bon, komoditi, nilai mata wang atau kadar indeks), mata wang kripto, nilai hartanah dan lain-lain.

Walaupun sukar mendapat jumlah yang tepat, pakar kewangan menganggarkan semua nilai wang dalam dunia ini antara RM 2.554 kuadrilion sehingga RM 4.87 kuadrilion atau RM 4,870,000,000,000,000.

Jika setiap orang di dunia diberikan bahagian yang sama banyak dari jumlah mengejutkan itu, setiap orang akan menerima sekitar RM 624,000.

Jumlah wang dalam dunia akan lebih banyak pada masa hadapan seiring dengan peningkatan pelaburan serta kestabilan ekonomi negara-negara membangun lain.

Manakala penggunaan wang fizikal pula dijangka akan semakin berkurangan dari tahun ke tahun apabila urus niaga secara digital menjadi semakin popular.

Sebagai contoh, hanya 20% sahaja transaksi urus niaga dibuat secara tunai di Sweden. Bank Negara Sweden menjangkakan jumlah wang fizikal akan menurun kepada 10% sahaja menjelang 2050.

Adalah mustahil sebenarnya untuk kita hitung jumlah semua jenis wang yang ada dalam dunia dengan tepat. Ini kerana ekonomi dan keadaan dunia yang sering berubah dan memberi impak kepada nilai wang itu sendiri.


Apa Itu Teknologi 6G dan Berapa Pantaskah Ia?

Pada hari ini, persaingan untuk melaksanakan perkhidmatan 5G dilihat semakin rancak di seluruh dunia. Justeru itu, persaingan ini juga sebenarnya telah mencetuskan perlumbaan untuk membangunkan teknologi 6G yang akan menjadi langkah seterusnya dalam dunia perhubungan mudah alih.

Mungkin terlalu awal untuk membincangkan tentang teknologi 6G tetapi beberapa syarikat dan universiti sebenarnya sudah mula mengusahakan idea ini. Ini menunjukkan betapa pantasnya teknologi berkembang.

Kita telah berjaya membangunkan teknologi 1G ke 5G hanya dalam masa empat dekad sahaja. Jadi, 6G adalah teknologi seterusnya dalam perkembangan telekomunikasi digital.

6G adalah teknologi tanpa wayar generasi keenam untuk rangkaian selular digital. Sebagai penerus kepada rangkaian 5G, ia akan bergerak melampaui komunikasi peribadi bagi merialisasikan paradigma Internet of Things sepenuhnya. Ia bukan sahaja menghubungkan manusia tetapi juga kenderaan autonomi, ejen robotik dan sumber pengkomputeran.

Rangkaian 6G juga akan menggunakan frekuensi yang lebih tinggi daripada rangkaian 5G seterusnya menawarkan kapasiti yang lebih tinggi pada latency (kelewatan) yang lebih rendah.

Salah satu objektif utama internet 6G adalah untuk menurunkan latency komunikasi kepada satu mikrosaat (1,000 kali lebih cepat daripada latency 5G yang ada pada hari ini).

Pada masa ini, 6G (atau apa sahaja namanya nanti) bukanlah suatu teknologi yang berfungsi. Bahkan, ia jauh daripada menjadi realiti. Oleh kerana masih dalam peringkat awal, masih terlalu awal untuk menentukan dengan tepat apa sebenarnya 6G atau jenis teknologi yang akan dipertingkatkan.

Menurut Kementerian Sains dan Teknologi China, rangkaian 6G dapat menyokong kelajuan 1Tbps (bersamaan 1000 Gbps) atau kira-kira 1000 kali ganda kelajuan 5G (kelajuan purata telefon pintar 5G yang mampu dibekalkan syarikat telekomunikasi setakat ini adalah lebih rendah iaitu sekitar 70Mbps).

Selain memberikan hasil yang jauh lebih tinggi, frekuensi 6G juga membolehkan kadar persampelan yang diambil dari isyarat berterusan untuk membuat isyarat diskrit atau digital menjadi lebih cepat.

Secara tidak langsung, ia juga boleh meningkatkan lagi prestasi aplikasi 5G sedia ada dan membuka potensi aplikasi lain dalam dunia pengimejan dan penderiaan tanpa wayar.

Rangkaian 6G juga dijangka mampu memberikan liputan yang lebih luas (termasuk liputan bawah laut, altitud tinggi dan ruang angkasa) dengan menggunakan tenaga yang sedikit. Liputan ekstrem ini mungkin memerlukan pembinaan semula sepenuhnya rangkaian sedia ada.

Setiap dekad, satu standard rangkaian mudah alih yang baru akan diperkenalkan. Ini bermaksud 6G mungkin akan diperkenalkan kepada dunia seawal tahun 2030-an.

Kita boleh melihat perkara ini berlaku apabila syarikat pengeluar telefon pintar mula memberi bayangan bahawa model terbaru mereka mampu menyokong rangkaian 6G dan syarikat telekomunikasi pula menjalankan percubaan rangkaian 6G.

Kementerian China kini tekad untuk menentukan asas membina teknologi 6G. Menurut Timbalan Menteri Sains China, 6G harus dianggap sebagai keutamaan untuk pembangunan negara. Kementeriannya akan segera merangka pelan untuk membangunkan 6G dan meneroka semua kegunaannya.

Perbezaan paling jelas antara 5G dan 6G adalah kelajuan dan latency berdasarkan parameter sama yang memisahkan 4G dari 5G. Perkhidmatan 6G dijangka akan memenuhi permintaan rangkaian yang tinggi pada tahun 2030-an.

6G juga mungkin menggunakan frekuensi berbeza berbanding 5G. Teknologi 5G menggunakan frekuensi radio tinggi dari 24GHz hingga 72GHz manakala 6G pula dijangka sekitar 300 GHz bahkan mungkin mendekati rentang terahertz. Semakin tinggi spektrum radio, semakin banyak data yang dapat dibawa.

6G juga dijangka akan memberi impak besar dalam pelbagai bidang seperti Virtual Reality (VR), Holographic Telepresence (teknologi Hologram), robotik, mobiliti tanpa pemandu dan banyak lagi.

Walaupun masih jauh tetapi beberapa negara dan syarikat telekomunikasi telah mula mengkaji tentang teknologi 6G. UniversitiOulu di Finland adalah yang pertama melakukan penyelidikan 6G. Mereka membuat program untuk meneroka pelbagai bidang penyelidikan mencabar tentang rangkaian masa hadapan.

Pada tahun 2019, Suruhanjaya Komunikasi Persekutuan Amerika telah mencipta peraturan baru untuk mempercepatkan penggunaan perkhidmatan dalam spektrum di atas 95GHz. Mereka mengeluarkan lesen eksperimen kepada pengusaha dan pencipta untuk mengakses frekuensi antara 95GHz hingga 3THz.

Penyelidik di Virgina Tech dan syarikat seperti LG dan Samsung juga telah mula mengkaji teknologi 6G. Manakala Jepun pula dilaporkan sedang merancang strategi komprehensif untuk melancarkan rangkaian 6G pada tahun 2030.

Teknologi 5G pada hari ini sememangnya telah banyak membantu dalam pelbagai perkara. Namun, kajian yang dilakukan ke atas teknologi 6G mungkin memberi ruang kepada kita untuk meningkatkan lagi kelemahan yang ada pada 5G.

Mungkin menjelang tahun 2030, kita berjaya mengembangkan teknik yang lebih baik untuk menghantar data tanpa perlu membina menara sel 6G yang baru.


Ini Sebab Mengapa Rasa Nak Terkencing Semakin Kuat Apabila Menghampiri Tandas

Boleh dikatakan semua daripada kita pernah mengalami situasi di mana rasa hendak buang air kecil atau besar semakin menjadi-jadi sehingga tidak dapat ditahan ketika kita menghampiri tandas.

Sebelum iluminasi.com menerangkan tentang perkara ini, kita perlu tahu tentang satu eksperimen popular yang berkaitan rasa nak terkencing yang mendadak ini.

Eksperimen ini dijalankan pada tahun 1890-an oleh ahli fisiologi Rusia bernama Ivan Pavlov.

Kajian legenda ini berkaitan dengan bagaimana air liur anjing meleleh sebagai tindak balas bukan hanya terhadap kehadiran makanan, tetapi juga idea tentang kehadiran makanan.

Ivan Pavlov mempunyai idea menarik iaitu menguji sama ada beliau dapat mempengaruhi anjing dengan cara yang mana ia akan bertindak balas dengan ramalan terhadap rangsangan yang diberikan.

Ivan membunyikan loceng di hadapan seekor anjing dan seperti yang dijangka, anjing tersebut tidak memberikan respon istimewa.

Kemudian, Ivan memulakan prosedur ekperimennya, di mana beliau membunyikan loceng sejurus sebelum memberikan makanan kepada anjing tersebut.

Selepas melihat makanan, anjing itu akan mengeluarkan air liur sambil mengharapkan makanan.

Saintis ini mengulangi aktiviti ini beberapa kali, sebaik sebelum beliau memberikan makanan kepada anjing itu, Ivan akan membunyikan loceng.

Setelah beberapa kali mengulangninya, Ivan menyedari bahawa ketika beliau membunyikan loceng, anjing itu akan mula mengeluarkan air liur, walaupun tidak ada makanan yang disajikan.

Anjing itu telah mengetahui hubungan antara loceng dan makanan, jadi air liurnya meleleh hanya dengan mendengar bunyi loceng sahaja.

Fenomena pembelajaran melalui hubungan ini kini disebut sebagai pengkondisian Pavlovian atau pengkondisian klasik.

Walaupun para saintis pada hari ini tidak pasti mengapa kita rasa sangat tak tahan sebaik sahaja kita memasuki tandas, kepercayaan popular adalah ia berkaitan dengan pengkondisian Pavlovian.

Selama bertahun-tahun, kita mengaitkan tandas sebagai tempat untuk "melegakan" diri dan "melepaskan hajat" kita.

Inilah sebabnya mengapa apabila kita menghampiri pintu tandas atau memasuki rumah, rasa terdesak untuk kencing menjadi-jadi.

Ini kerana otak anda yang mana telah lama mengawal keterdesakan untuk kencing, secara tiba-tiba menyedari bahawa anda menghampiri tempat di mana anda boleh melegakan diri anda dari "tekanan" ini.

Kesan  ini adalah berbeza bagi orang yang berlainan, di mana sebilangan orang merasakan keterdesakan untuk kencing menjadi semakin kuat ketika mereka memasuki tandas, dan ada yang merasakannya sebaik sahaja memasuki pintu rumah, dan yang lain merasakannya apabila mereka melihat mangkuk tandas serta melihat papan tanda tandas.

Terdapat juga ransangan yang lain, seperti berdiri selepas bangun pagi, cuaca sejuk dan juga melihat air mengalir.

Sesetengah orang mengalami keterdesakan secara mendadak untuk kencing lebih berbanding orang lain, yang mungkin disebabkan oleh pundi kencing yang terlalu aktif yang juga disebut sebagai OAB.

Ini adalah apa yang berlaku dalam situasi normal: semasa pundi kencing anda dipenuhi dengan air kencing yang dibawa oleh buah pinggang, pundi kencing anda meregang dan memberi lebih banyak ruang untuk air kencing.

Biasanya, kita mengalami keterdesakan awal untuk kencing apabila jumlah air kencing yang terdapat di dalam pundi kencing adalah kurang daripada 240 milimeter atau hampir 1 cawan.

Untuk rekod, pundi kencing kebanyakan orang dapat menahan lebih dari 480 mililiter air kencing.

Memiliki pundi kencing yang terlalu aktif bermaksud anda mempunyai masalah di mana pundi kencing mengeluarkan air kencing pada masa yang salah, yang mana sangat tidak diingini.

Jadi, jika anda tidak dapat menahan rasa nak terkencing lebih daripada beberapa saat dan anda kencing tersangat kerap, mungkin anda perlu berjumpa dengan doktor untuk mendapatkan nasihat.

Namun, jika anda terasa nak terkencing secara mendadak apabila semakin hampir dengan tandas atau melihat papan tandan tandas, jangan risau kerana ia adalah tindak balas normal dan semua orang mengalami perkara yang sama.


Ini Jarak Jalan Kaki Paling Jauh Di Dunia

Dalam artikel yang lalu, iluminasi.com kongsikan artikel tentang laluan memandu paling panjang dan jauh di dunia, yang mana berjarak 13,998 kilometer.

Jarak ini adalah dari Sagres, Portugal ke Khasan, Rusia dan mengambil masa 6 hari 23 jam.

Kali ini, kami ingin berkongsikan tentang jarak berjalan paling panjang dan jauh di atas muka Bumi.

Untuk ini, kita perlu mencari jarak berjalan paling jauh antara dua titik di atas permukaan Bumi dan perlu dipastikan bahawa jarak ini melibatkan berjalan kaki sahaja tanpa mengambil jalan pintas seperti menaiki feri atau bot untuk menyeberangi lautan.

Dan akhir sekali, jarak ini perlulah digambarkan dalam Peta Google serta dapat memberi kita petunjuk arah sepanjang perjalanan. Jika jarak ini tidak boleh dikira oleh Google, maka ia terbatal.

Jadi, berdasarkan kriteria-kriteria ini, laluan jalan kaki terpanjang yang dapat dikira dalam Peta Google adalah dari Cape Town, Afrika Selatan ke Magadan, Rusia.

Lebih tepat, dari bandar L'Agulhas berhampiran Cape Town, yang merupakan titik paling selatan di benua Afrika.

Apa yang menariknya adalah, tiada manusia yang pernah berjaya melakukan rekod jalan kaki paling jauh di dunia ini.

Manusia telah mencipta pelbagai rekod menakjubkan termasuklah mendaki gunung tertinggi dunia, menyelam ke titik terdalam lautan malah menjejakkan kaki ke bulan, namun untuk berjalan kaki paling jauh, masih belum ada.

Jadi, mungkin anda boleh mencuba untuk mencipta rekod dunia, namun anda perlu mengambil kira beberapa perkara penting terlebih dahulu.

Yang pertama, anda perlu mengetahui bahawa jarak jalan kaki terpanjang di dunia ini adalah sejauh 23,068 kilometer, merangkumi perubahan ketinggian 123,000 meter dan turun semula.

Ia seperti anda mendaki Gunung Everest dan turun semula, sebanyak 14 kali.

Jarak ini mengambil masa selama 4,646 jam atau 194 hari, jika anda berjalan tanpa henti.

Walau bagaimanapun, ini merupakan anggaran yang agak tidak realistik kerana tiada manusia yang mampu berjalan selama 194 hari tanpa henti.

Adalah lebih munasabah untuk kita anggarkan bahawa rata-rata orang yang mengambil bahagian dalam perjalanan ini hanya mampu berjalan sekitar 20 kilometer sehari dalam jangka masa 8 jam setiap hari.

Jika anda mampu berjalan selama 8 jam dan 20 kilometer sehari secara berterusan setiap hari, maka anda akan menamatkan perjalanan ini dalam tempoh 1,153 hari atau 3 tahun 2 bulan.

Dan ini jika kita membuat andaian bahawa tiada perkara yang tidak diingini berlaku semasa perjalanan ini, namun peluangnya adalah sangat tipis.

Jika dilihatkan pada peta di atas, perjalanan jarak jauh ini mungkin tidak selancar yang anda harapkan.

Mula-mula sekali anda perlu berjalan merentasi Afrika Selatan tetapi anda dapat mengelak daripada melalui bandar-bandar yang berbahaya, dan kemudiannya sampai di Zimbabwe di mana perkara-perkara yang tidak diingini mungkin berlaku.

Jenayah di Zimbabwe tidaklah begitu tinggi namun negara ini mempunyai makhluk-makhluk yang agak berbahaya seperti Black Mamba, sejenis ular yang sangat pantas dan boleh membunuh anda dengan gigitannya dalam masa 20 minit.

Anda perlu merentasi Zimbabwe sebelum sampai ke Mozambique, di mana anda akan melalui Malawi yang berada di kedudukan ke-9 teratas di dunia bagi penyakit malaria.

Anda kemudiannya akan melalui Zambia, negara ke-6 dengan kes malaria tertinggi di dunia. Laluan ini akan membawa anda melalui Malawi semula sebelum merentasi sempadan Tanzania dan perlu mendaki sebelum sampai ke "ibu kota malaria dunia" iaitu Uganda.

Namun jika anda tahu jalan di Uganda, anda masih boleh terselamat daripada nyamuk-nyamuk Uganda, akan tetapi anda perlu menyeberang melalui Air Terjun Murchison, Taman Nasional yang mempunyai haiwan seperti gorila, badak air dan lebih banyak ular Black Mamba.

Kemungkinan bahagian perjalanan anda yang paling menakutkan bermula ketika anda melintasi sempadan ke Sudan Selatan, yang mana dianggap sebagai negara ke-3 paling berbahaya di dunia.

Konflik bersenjata antara kumpulan politik dan etnik-etnik tempatan sedang berlaku di seluruh negara sementara kecurian kereta, tembak-menembak, serang hendap, rompakan dan penculikan menjadi perkara biasa.

Malah, pegawai kerajaan AS di negara ini mempunyai perintah berkurung yang sangat ketat dan disediakan pengangkutan berperisai untuk keselamatan mereka sendiri.

Anda pastinya akan mengalami kesukaran yang tidak dapat dibayangkan, sebelum tiba ke Sudan di mana anda perlu berjalan merentasi Gurun Sahar yang tersangat panas, sekitar 47°C pada musim panas.

Setelah itu, anda akan tiba di Wadi Halfa, sebaik sebelum memasuki Mesir.

Tiada satu jalan pun yang menghubungkan Sudan dengan Mesir, yang mana menunjukkan perancangan yang sangat teruk bagi kedua-dua negara ini, jadi Google akan membawa anda menaiki feri merentasi Tasik Nasser ke Aswan, Mesir.

Namun, ini akan melanggar peraturan kerana perjalan ini perlu 100% berjalan kaki dan menaiki feri adalah tidak dibenarkan.

Dengan itu, anda perlu merentasi Gurun Sahara tanpa jalan berturap, sebelum sampai ke Aswan.

Perjalanan di Gurun Sahara ini tersangat lah bahaya dan anda mungkin akan terbunuh, namun jika dilihatkan sebelum itu anda telah berhadapa dengan banyak situasi yang berbahaya, jadi kita anggap anda terselamat di Gurun Sahara ini.

Anda kemudiannya akan berjalan merentasi seluruh Mesir dan merentasi jambatan Terusan Suez, kemudian berjalan ke Jordan serta Israel.

Perjalanan di Jordan mungkin tidak begitu sukar, namun anda akan melalui Syria, negara yang bergelut dengan perang saudara yang membunuh lebih dari setengah juta nyawa dan masih berterusan.

Syria dianggap sebagai negara kedua paling berbahaya di dunia, di belakang Afghanistan. Perjalanan akan kembali normal sebaik sahaja anda memasuki Turki.

Seterusnya anda akan melalui Georgia dan akhirnya, tiba ke negara terluas di dunia iaitu Rusia.

Perjalanan yang paling jauh adalah di Rusia, seakan-akan anda perlu berjalan merentasi seluruh negara ini dan memasuki Siberia yang tersangat luas. Jika tiba musim sejuk di Siberia, anda mungkin mati memberku di sini di sekitar Yakutsk, namun kita anggap anda terselamat untuk memudahkan jalan cerita ini.

Untuk rekod, cuaca biasa pada bulan Januari di sini adalah sekitar -39°C.

Jalan untuk ke Magadan dikenali sebagai "jalan tulang", bersempena pekerja buruh gulag yang mati di bawah pemerintahan Joseph Stalin, dan mayat mereka bersemadi dalam jalan-jalan yang anda lalui ini.

Jika kita beranggapan bahawa anda tidak mengalami sebarang kecederaan atau jatuh sakit, dan entah bagaiamana boleh terselamat dari segala bahaya yang dilalui, anda akan tiba di Magadan sekitar 3 tahun kemudian dan menjadi manusia pertama yang berjaya berjalan dengan jarak terpanjang di dunia.


7 Pusat Data Terbesar di Dunia

Setiap hari, kita mencipta lebih daripada 2.5 juta terabait (terabyte) data. Dengan penggunaan internet dan pelbagai teknologi lain yang semakin meningkat, kadar penjanaan data juga akan bertambah.

Data yang sangat besar ini biasanya disimpan di kemudahan khusus yang dikenali sebagai pusat data. Walaupun pusat data terawal telah dibina sejak tahun 1940-an lagi tetapi pertumbuhannya menjadi lebih pesat ketika meletusnya fenomena dot com pada 1997-2000.

Pada hari ini, dianggarkan terdapat sekitar tujuh juta pusat data (data center atau data centre) di seluruh dunia sama ada yang mengendalikan operasi berskala kecil atau industri besar. Dalam artikel ini, kami ingin menceritakan 7 pusat data terbesar di dunia mengikut saiz dan kapasiti mereka.

Pusat Data Utah dibina untuk menampung usaha Komuniti Perisikan Amerika dalam memantau, melindungi dan memperkuat keselamatan negara. Kapasiti sebenar pusat data itu dirahsiakan bagi tujuan keselamatan. Namun, rekaan pusat data itu telah mengambil kira sebarang penambahbaikan di masa hadapan.

Kawasan seluas 900,000 kaki persegi digunakan untuk sokongan teknikal dan ruang pentadbiran. Baki 100,000 kaki persegi lagi digunakan untuk menempatkan pusat data Tahap 3. Keseluruhan projek pusat data ini bernilai RM 6 bilion.

Pusat data ini dikuasakan oleh komputer super Cray XC30 yang dapat menangani beban kerja lebih daripada 100 petaflop (100,000 trilion operasi sesaat).

Bangunan ini juga mempunyai sistem penyejuk, rumah bomba, 60 penjana tenaga, pusat kawalan pengunjung, pencawang elektrik dan kemudahan bahan bakar sendiri yang mampu menjadi backup selama tiga hari sekiranya berlaku kecemasan.

Sebuah syarikat pelaburan, Digital Realty, mengendalikan lebih daripada 280 pusat data di seluruh dunia. Pusat data mereka yang paling mengagumkan dan terbesar iaitu Pusat Teknologi Lakeside terletak di Chicago, Amerika.

Pada tahun 2005, Digital Realty membeli bangunan yang menjadi tempat pusat data itu dengan harga RM 565 juta. Pusat teknologi itu menempatkan pelbagai jenis pusat data untuk firma kewangan.

Salah satu ciri unik bangunan ini ialah sistem penyejuknya yang terdiri daripada tangki 8.5 juta gelen cecair seperti air garam sejuk. Tangki besar yang berfungsi sebagai simpanan tenaga termal ini juga mampu membantu mengurangkan kos dengan menjalakan penyejukkan pada luar waktu kerja.

Pusat Data Mesa ini pada awalnya dikembangkan oleh First Solar Inc yang berpusat di Tempe, Arizona. Pada 2018, Apple mendedahkan bahawa mereka memperuntukkan sebanyak RM 8 bilion untuk terus meningkatkan kemudahan pusat data itu.

Apple menamakan tempat ini sebagai pusat arahan data global mereka dengan 150 orang pekerja ditugaskan untuk mengawasi data operasinya.

Untuk membekalkan pusat data ini dengan tenaga hijau, Apple telah membina loji tenaga solar seluas 300 ekar di Florence, Arizona. Loji itu mempunyai kapasiti sehingga 50 Megawatt yang mampu menampung tenaga ke 12,500 buah rumah.

Pusat Data CWL1 yang terletak di United Kingdom Barat ini merupakan pusat data terbesar di Eropah. Ia mempunyai beberapa pejabat dan ruang kerja khusus yang disesuaikan mengikut keperluan pelanggan. Selain itu, pusat data itu juga mempunyai banyak ruang perbincangan dan bilik persidangan.

CWL1 juga merupakan antara pusat data paling efisien di seluruh UK dengan keberkesanan penggunaan kuasa rendah. Pusat data ini mempunyai sambungan terus 400 kV SuperGrid, penjana tahan lasak dan sistem UPS (uninterruptible power supply).

Pusat data ini dibangunkan berdasarkan standard Tahap III dan ia menawarkan pengehosan awan (cloud hosting), Dewan Data peribadi dan kolokasi (pelayan dan peralatan rangkaian milik persendirian di pusat data pihak ketiga) pada harga yang kompetitif.

The Citadel Campus ini dibina dan dimiliki oleh Switch, sebuah syarikat Las Vegas yang membangun dan mengendalikan kemudahan pusat data berskala besar.

Ruang The Citadel Campus ini dibina untuk melebihi standard Tahap IV. Rangkaian gentian (fiber) di pusat data ini mampu menghantar maklumat selaju 9 milisaat ke San Diego dan Los Angeles dengan sambungan 7 milisaat ke pusat data TAHOE RENO 1 di The Citadel Campus.

Dengan lebih daripada 260 teknologi yang dipatenkan, Switch merupakan salah satu penyedia perkhidmatan data yang paling inovatif. Syarikat itu juga mempunyai beberapa binaan hebat seperti :

Pusat Data China Mobile ini terletak di Taman Maklumat Inner Mongolia di Hohhot. Dengan kapasiti perkhidmatan lebih daripada 40,000 rak di bangunan sebesar 720,000 meter persegi, ia adalah salah satu pusat data pengkomputeran awan (cloud computing) terbesar dunia.

Keseluruhan kemudahan itu dibina di kawasan seluas 261 ekar dengan pelaburan awal sebanyak RM 7.75 bilion. Pusat data ini berfungsi sebagai sistem sokongan operasi pusat yang menyediakan servis perusahaan, pengurusan jaringan serta pusat kajian dan pembangunan bagi teknologi baru seperti 5G.

Syarikat China Telecom mempunyai pusat data terbesar dunia dan menguasai lebih daripada 50% pasaran data di China. Ia juga mempunyai jaringan global yang luas, merangkumi 400 pusat data di seluruh dunia.

Pusat data terbesar mereka terletak di Taman Maklumat Inner Mongolia di kawasan seluas 247 ekar dengan pelaburan awal sebanyak RM 10 bilion. Mereka memilih taman maklumat ini atas dua sebab utama iaitu :

Pusat Data China Telecom ini digunakan bagi penyimpanan data pelbagai syarikat telekomunikasi, pengkomputeran awan (cloud computing) dan kewangan. Antara beberapa syarikat besar yang menggunakan perkhidmatan pusat data ini termasuklah Alibaba, Baidu dan Tencent.

China Telecom juga telah menetapkan dasar 'hijau' untuk pusat data mereka bagi meminimumkan penggunaan tenaga. Mereka telah menekankan dalam pengumpulan air hujan untuk mengurangi penggunaan air domestik.


Sejarah dan Misteri Kenapa Botol Ubat Ada Penutup Keselamatan

Jika anda mendapatkan bekalan vitamin atau ubat-ubatan dari farmasi, pasti anda menyedari wujudnya lapisan keselamatan pada penutup ubat tersebut yang perlu dikoyakkan.

Penutup itu direka sebagai satu ciri keselamatan yang dibangunkan oleh syarikat pengeluar demi keselamatan pengguna dalam melindungi kita daripada ubat-ubatan yang sudah tercemar atau dibuka.

Namun anda tahu atau tidak tragedi buruk yang memaksa pengenalan sistem keselamatan itu?

Pada awal pagi 29 September 1982, seorang gadis remaja berusia 12 tahun bernama Mary Kellerman terjaga dari lenanya dalam keadaan badannya panas serta pening-pening.

Melihat keadaan anaknya uzur, Dennis Kellerman serta isterinya memberikan Mary pil Tylenol bagi melegakan kesakitan badannya. 'Tylenol' adalah jenama ubat yang mempunyai fungsi yang sama dengan 'Panadol' di negara kita.

Mary mengambil ubat tersebut melalukannya dengan air, sebelum bangun ke tandas. Beberapa saat kemudian, Dennis terdengar bunyi dentuman dari dalam bilik air. Bimbang sesuatu yang buruk berlaku, bapa yang sedang risau itu memanggil anaknya beberapa kali.

Dennis memberitahu dia akan cuba membuka pintu kepada anaknya yang masih berada dalam bilik air tersebut. Dennis memulas tombol lalu mendapati anaknya terbaring di atas lantai tidak sedarkan diri.

Ambulans hadir bagi membawa Mary ke hospital dan dia diberikan bantuan pernafasan oleh paramedik. Malangnya - Mary Kellerman disahkan meninggal dunia pada 9.56 pagi tidak lama selepas itu.

Tidak ada apa-apa yang kelihatan aneh berlaku dalam kes kematian Mary dan keterangan berkenaan penggunaan Tylenol direkodkan. Sehinggalah satu insiden kematian serupa berlaku beberapa jam selepas itu melibatkan seorang lelaki lain.

Seorang pekerja pejabat pos bernama Adam Janus yang berusia 27 tahun menghadapi masalah kesihatan akibat selesema. Adam kekal dirumah, mengambil cuti rehat lalu menguruskan pengambilan anaknya di tadika.

Selesai makan tengahari beramai-ramai, Adam yang masih kurang sihat memakan dua biji pil Tylenol. Tak lama selepas itu, dia rebah di dapur. Cubaan paramedik yang hadir untuk membantunya gagal dan dia disahkan mati pada 3.15 petang.

Tidak lama selepas itu, seorang wanita bernama Lynn Reiner yang juga berasa kurang sihat - mengambil dua biji pil Tylenol di rumahnya sebelum pengsan. Pada ketika itu, pihak penyiasat belum dapat mengesan hubungan di antara semua kes kematian mengejut ini.

Sehinggalah adik kepada Adam Janus seorang lelaki bernama Stanley Janus yang sedang meratapi kematian mengejut abang kandungnya, meminta isterinya Theresa dua biji pil Tylenol bagi melegakan sakit belakangnya. Theresa yang merasa pening akibat apa yang berlaku, turut mengambil peluang memakan pil sama.

Stanley rebah terlebih dahulu sebelum isterinya rebah kemudian, kedua-duanya dikejarkan ke hospital. Kes itu menimbulkan rasa pelik pada pihak perubatan, disebabkan tidak lama sebelum itu Adam baru saja meninggal dunia dalam keadaan serupa.

Kini, dua orang dari rumah yang sama turut berhadapan nasib serupa. Sebuah kes kematian melibatkan seorang wanita lain turut berlaku sekitar jam 6.30 petang. Kira-kira jam 8.15 malam, Stanley Janus disahkan meninggal dunia sebelum isterinya menyusul dua hari selepas itu.

Mendapati wujud satu persamaan dalam semua kes kematian yang berlaku akibat peranan Tylenol, penyiasat memfokuskan kepada produk tersebut dan mendapati semua mangsa mengambil Tylenol daripada siri keluaran yang mempunyai nombor serupa.

Kesemua botol yang diperolehi, hanya dilindungi dengan kapas serta isi kandungannya mempunyai bau yang mirip seakan bau kacang badam. Bagi pihak polis, mereka tahu itu adalah bahan kimia merbahaya sianida atau cyanide.

Sianida mampu menyekat penyerapan oksigen dalam darah, mengakibatkan seseorang mengalami ketiadaan oksigen, kerosakan otak sebelum jantungnya gagal berfungsi.

Kajian yang dijalankan ke atas pil yang diperolehi menunjukkan isi kandungan sianida yang terkandung dalam botol Tylenol terlalu tinggi, jauh melebihi keperluan yang diperlukan untuk membunuh seseorang.

Menyedari perkara sama boleh berulang lagi - polis Chicago mengeluarkan kenyataan melalui siaran media televisyen dan radio serta meronda di kawasan-kawasan padat dengan pembesar suara, cuba mengingatkan orang ramai agar tidak mengambil pil tersebut sekiranya mereka ada menyimpannya.

Sebanyak 7 kes kematian bermula dari kematian pertama Mary Kellerman berlaku dalam tempoh beberapa hari, kesemuanya berpusat di Chicago.

Maklumat ini memberikan penyiasat gambaran bahawa apa yang berlaku besar kemungkinan adalah kerja sabotaj seseorang - diramalkan sengaja membeli ubatan tersebut, memasukkan sianida ke dalamnya sebelum memulangkan kembali ubat itu di atas rak farmasi yang disasarkan.

Pada jam 11 malam 1 Oktober 1982, Datuk Bandar ketika itu, Jane Byrne mengumumkan larangan penjualan pil Tylenol di seluruh bandar Chicago dan dia turut mengingatkan orang ramai agar memberhentikan pengambilan pil tersebut, sehinggalah situasi disahkan selamat.

Hasil perbincangan di antara kerajaan tempatan dan pengeluar Tylenol iaitu syarikat Johnson & Johnson, syarikat tersebut dinasihatkan untuk membekukan jualan serta menarik balik semua produk Tylenol yang ketika itu masih dijual di seluruh Amerika Syarikat.

Sebanyak 31 juta botol pil Tylenol ditarik semula dari jualan di seluruh Amerika Syarikat, mengakibatkan kerugian kepada Johnson & Johnson yang dianggarkan bernilai lebih $100 juta (sekitar RM450 juta).

Walaupun kes-kes kematian berlaku hanya di Chicago, khabar angin berkenaan kematian serta penarikan semula produk ini mula tersebar, mengakibatkan rasa takut pada pengguna di seluruh dunia.

Kerajaan tempatan Chicago dengan segera memperkenalkan ordinan undang-undang melalui kuasa Datuk Bandar, mewajibkan semua ubat-ubatan yang dijual perlulah mempunyai sistem penutup kalis gangguan sebagai syarat wajib jualan. Ordinan tersebut seterusnya dibawa ke peringkat Kongres Amerika Syarikat untuk diperkenalkan ke seluruh negara.

Johnson & Johnson membangunkan sistem kalis gangguan pada botol ubatan mereka, melalui pengenalan lapisan plastik atau foil yang dipasang pada mulut botol. Pengguna perlu merosakkan lapisan tersebut sebelum boleh mengakses isi kandungannya, digunakan sebagai indikator kualiti produk yang kita beli sehingga ke hari ini.

Dalam penyiasatan yang dijalankan, beberapa orang suspek berjaya dikenalpasti mempunyai motif namun kesemuanya gagal dibuktikan terlibat dengan kes keracunan ini. Usaha pihak polis mendedahkan lokasi pusara Mary Kellerman kepada orang ramai melalui media, bertujuan untuk mengumpan pelaku kes berdepan kegagalan.

Apa yang sangat menakutkan, beberapa individu lain mula meniru modus operandi sama melibatkan jenama-jenama ubat-ubatan lain, mengakibatkan beberapa kematian berlaku disebabkan oleh masih banyak bekalan ubat yang tidak menggunakan sistem penutup kalis gangguan.

Kes kematian tambahan ini menyebabkan badan pengeluar ubat-ubatan mula mengubah bentuk ubat yang dihasilkan, daripada bentuk kapsul yang boleh dibuka serta mengandungi serbuk di dalamnya - kepada bentuk pil legap atau 'kaplet.'

Sehingga ke hari ini, kes ini tidak selesai dan pelakunya - orang yang mengakibatkan kematian 7 individu tidak bersalah dan memulakan trend meracun orang ramai secara rawak menggunakan ubat-ubatan - belum dapat diberkas.

Kes ini masih aktif status siasatannya dan pelakunya boleh jadi sesiapa saja yang berada di sekeliling anda.

Inilah kisah asal-usul kenapa ubat anda hari ini ada lapisan keselamata, bukanlah disebabkan kreativiti pengeluar produk mahu memastikan produk mereka selamat.

Semuanya disebabkan 40 tahun, lalu ada individu bertindak meracun orang lain menggunakan ubat-ubatan. Tidak diketahui adakah dia masih hidup atau sudah meninggal dunia.


Pencari Mayat di Sungai: Kerjaya Lumayan di China

Seperti mana yang kita tahu, negara China mempunyai penduduk paling ramai di dunia. Populasi di negara ini sahaja pada taun 2019 adalah seramai 1.398 billion manusia. Dengan jurang kemisikinan semakin membesar ditambah dengan pelbagai tekanan hidup, statistik rakyatnya yang membunuh diri juga amat membimbangkan.

China mempunyai salah satu kadar bunuh diri tertinggi di dunia. Menurut Pusat Kawalan dan Pencegahan Penyakit China, lebih dari 250,000 orang mengorbankan nyawa mereka sendiri setiap tahun, sebahagian besar daripadanya adalah wanita. Dianggarkan bahawa 26 peratus daripada semua kes bunuh diri di dunia berlaku di China.

Dimanakah biasanya pelaku bunuh diri ini menamatkan riwayat mereka? Selain menggantungkan diri, sebahagian besarnya akan terjun ke dalam sungai. Malah, mayat mangsa bunuh juga biasanya akan dicampakkan ke dalam sungai.

Disebabkan begitu ramai manusia membunuh diri, telah muncul satu "kerjaya" bagi segelintir penduduk yang duduk di sepanjang Sungai Huang He (atau Yellow River dalam Bahasa Inggeris) untuk mencari mayat-mayat yang dihanyutkan ini.

Mayat-mayat yang terapung ini akan diikat dan ditambat dengan tali berhampiran dengan tebing. Mayat-mayat ini biasanya akan "dijual" semula kepada ahli keluarga mangsa yang mahu melakukan upacara pengebumian bagi mangsa.

Sebilangan besar mangsa akan dihanyutkan ke hilir dari bandar Lanzhou, ibu kota wilayah Gansu di Barat Laut China. Walaupun sebahagian mayat yang ditemui ini adalah mangsa pembunuhan, banjir dan lemas, dipercayai 85% daripadanya adalah mangsa yang membunuh diri.

Disebabkan begitu banyak mayat yang dibawa hanyut, kerjaya yang menyedihkan dan dipandang jelik ini benar-benar wujud di China. Mereka yang mencari mayat ini biasanya akan memastikan wajah mayat tersebut terendam ke dalam air agar tidak mudah reput.

Dengan melakukan demikian, ahli keluarga lebih mudah mengecam mayat ahli keluarga mereka dan membolehkan pencari mayat mendapat bayaran dari ahli keluarga yang datang menuntut mayat tersebut untuk upacara pengebumian dan memberi penghormatan terakhir.

Wei Zhijun, seorang pencari mayat mengatakan dapat membuat keuntungan banyak sekiranya rajin. Dia mendakwa bahawa semasa musim banjir ketika musim panas, dia mampu menemukan sehingga 20 mayat dalam satu hari. Boleh dikatakan hampir setiap hari ada sahaja keluarga yang datang mencari mayat ahli keluarga mereka.

Tumpuan utama kumpulan pencari mayat ini adalah kira-kira 18 batu dari Lanzhou. Selekoh di sungai dan kewujudan empangan hidroelektrik melambatkan arus sungai, membolehkan jasad mayat untuk timbul ke permukaan.

Menurutnya lagi, kebiasaannya mayat akan tersangkut bersama-sama sampah lain di sungai dan sekiranya mayat tersebut tidak diambil dan dihanyutkan cukup jauh hingga ke hilir, kebiasaannya mayat-mayat tersebut akan disedut ke turbin empangan sehingga menyebabkannya hancur.

Sebilangan besar mayat ini dipercayai dihanyutkan dari Lanzhou, ibu kota wilayah Gansu di barat laut negara itu. Bandar ini mempunyai banyak pencakar langit baru yang dibina oleh buruh miskin yang ditindas dan dinafikan hak mereka kerana kebanyakan syarikat ini dimiliki oleh ahli perniagaan terkenal yang sukar dikawal oleh undang-undang.

Kerjaya pencari mayat ini telah mendapat perhatian di media China akhir-akhir ini, termasuklah tayangan sebuah dokumentari mengenai  realiti pekerjaan ini. Krew dokumentari ini turut menyatakan bahawa mereka melihat terdapat keluarga mangsa mengambil mayat hampir setiap hari.

Wei Zhijun dalam dokumentari tersebut menceritakan bahawa pernah sebuah keluarga datang padanya menceritakan bahawa bapa mereka yang tidak mampu untuk menyara keluarga kerana gaji yang terlalu sedikit, telah mengambil keputusan membunuh diri dengan melompat dari sebuah jambatan sebelum mati lemas.

Wei Zhijun juga mencritakan pernah menemui mayat yang tangan dan mulut terikat, dipercayai dibunuh oleh penjenayah atau polis yang korupsi. Menurutnya, kebanyakan mayat yang tidak dituntut oleh mana-mana pihak biasanya adalah pekerja imigran wanita yang berhijrah ke Lanzhou.

Kebanyakan mereka mungkin dibunuh dan ahli keluarga mereka tidak mengetahui akan perkara tersebut dan menyangka ahli keluarga mereka masih lagi hidup dan sedang bekerja di Lanzhou.

Kebanyakan ahli keluarga yang datang kepada pencari mayat hanyut seperti Wei Zhijun adalah mereka yang terpaksa berbuat demikian sebagai jalan terakhir memandangkan pihak polis sukar memberikan bantuan untuk perkara-perkara seperti ini kerana ianya sudah menjadi satu perkara biasa disana.

Ini sebenarnya adalah soalan yang agak sensitif dan jumlanya berbeza bergantung kepada seseorang pencari mayat tersebut. Malah, ada pencari mayat yang mewajibkan ahli keluarga membayar terlebih dahulu untuk melihat muka mayat tersebut sahaja. Ada juga ahli keluarga yang mendakwa pencari mayat ini cuba menipu mereka dan mahu mengambil kesempatan atas kesedihan mereka.

Sebuah jurnal perniagaan Lanzhou pernah menulis pada tahun 2006 mengenai sebuah firma tempatan yang mendapat panggilan dari seorang pencari mayat yang menemui mayat yang terapung di sungai dengan kad pengenalan pekerja syarikat tersebut.

Seorang wakil syarikat itu telah pergi untuk mengambil mayat itu dan dia diberitahu perlu membayar 200 yuan (sekitar $30) hanya untuk melihat muka mayat tersebut dan 6,000 yuan ($895) untuk membawa mayat tersebut pulang. Terdapat perbalahan antara wakil syarikat dan pencari mayat tersebut sebelum mereka akhirnya bersetuju dengan jumlah 4,000 yuan ($597).

Menurut statistik yang disiarkan oleh stesen air bandar Lanzhou, sekitar 30 peratus mayat ini tidak dituntut. Setelah sekitar tiga minggu, pencari mayat akan melepaskan "tangkapan" mereka dan membiarkannya hanyut. Lebih menjelikkan, sungai ini yang merupakan sungai kedua terpanjang di China turut berfungsi sebagai sumber air minuman.


Perlis : Negeri Unik Yang Tidak Terikat Dengan Aliran Mazhab di Malaysia

Kefahaman kita berkenaan aliran mazhab seringkali menimbulkan perbalahan di kalangan ahli masyarakat, apatah lagi apabila berkait dengan isu-isu yang menimbulkan kontroversi.

Pelbagai dakwaan yang sebenarnya timbul akibat kekeliruan kita terhadap 'pilihan' aliran mazhab membuatkan ada pihak tertentu seringkali dicemuh dan ada negeri yang didakwa cuba membawa aliran berbeza.

Satu negeri yang sering dijadikan mangsa apabila berkait dalam isu aliran mazhab masyarakat Muslim adalah negeri Perlis. Ini semua berlaku kerana di antara kesemua negeri di Malaysia, Perlis memang memegang ideologi mazhab yang berbeza!

Dalam isu mazhab, kita semua tahu dalam ajaran Ahli Sunnah mempunyai empat aliran besar yang dikenali sebagai Mazhab Hanafi, Maliki, Shafie dan Hambali.

Malaysia menjadi antara negara yang berpegang kepada aliran Mazhab Shafie dalam menyatukan urusan masyarakat kita walaupun tidak dinafikan ada perkara-perkara tertentu, kita juga turut mengambil kira pandangan mazhab berbeza.

Namun berbeza dengan kesemua negeri di Malaysia, Perlis dalam perlembagaan negeri mereka Undang_Undang Tubuh Perlis telah menyatakan dalam Bahagian II Artikel 5 (PDF)yang menyentuh berkenaan agama rasmi negeri, dinyatakan sebagai Islam dengan aliran Ahli Sunnah Waljama'ah tanpa ada kekangan kepada satu mazhab.

Sekiranya kita membandingkannya dengan undang-undang negeri Kedah misalnya, Kedah secara eksplisit atau terang menyandarkan Hukum Syarak negeri (PDF) itu kepada Mazhab Syafie sebagai keutamaan.

Jawatankuasa Fatwa negeri Kedah yang diberikan kuasa mewartakan fatwa perlulah bersandar kepada qaul muktamad Mazhab Syafie yang didasari Al-Quran, Hadis, Ijma dan Qiyas. Seandainya berlaku situasi di mana wujud keperluan untuk merujuk kepada 3 lagi aliran mazhab bukan Syafie, rujukan itu boleh dibenarkan berlaku dengan mendapat perkenana DYMM Sultan Kedah.

Dalam erti kata lain, apa yang diamalkan di Kedah majoritinya diamalkan oleh negeri-negeri di Malaysia. Perlis pula adalah satu-satunya negeri yang sejak awal tidak mengikat masyarakat mereka kepada satu aliran mazhab semata-mata.

Undang-Undang Tubuh Negeri Perlis diperkenalkan melalui 3 peringkat. Yang pertama berlaku melalui pengenalan peringkat pertama pada 1 Februari 1948 dan peringkat kedua pada 30 Disember 1950.

Kedua-duanya kemudian dimansuh dan digantikan dengan Undang-Undang Tubuh Negeri yang digunapakai sehingga ke hari ini, diwartakan pada 1 Mac 1959.

Walaupun demikian pengkaji sejarah Perlis menyimpulkan bahawa perbezaan yang wujud di Perlis dalam perihal berkaitan mazhab, sebenarnya telah pun bermula beberapa dekad sebelum itu akibat pengaruh beberapa orang ulama' terkenal.

Ada dua sejarah yang seringkali dikatakan menjadi punca kenapa Perlis unik pegangannya, berbanding negeri-negeri lain.

Sejarah pertama yang lebih popular serta meninggalkan kesan besar adalah pengaruh tiga orang ulama' gerakan Islah atau 'Kaum Muda' yang dikenali sebagai 'Tiga Mat'; Haji Ahmad bin Muhammad seorang hakim besar negeri Perlis yang dikritik beraliran Wahhabi, Wan Ahmad bin Wan Daud seorang tokoh besar dalam pentadbiran negeri dan Syeikh Ahmad bin Hashim.

Peranan ulama' 'Tiga Mat' ini membuka jalan kepada seorang bekas penuntut Universiti al-Azhar bernama Syeikh Abu Bakar al-Ashaari (PDF), yang dipengaruhi gerakan Islah di Mesir dari segi fahamannya membuka laluan untuk Syeikh Abu Bakar mula mengajar di Perlis sebelum dilantik sebagai Imam Besar Negeri Perlis pada lewat dekad 1940-an.

Ketika inilah reformasi besar-besaran kepada amalan-amalan masyarakat Melayu Perlis dalam menjalankan ibadah mula berlaku dengan lebih pesat, disebabkan oleh pegangan Syeikh Abu Bakar. Larangan menggunakan pukulan beduk bagi menandakan tibanya waktu solat menjadi antara langkah terawal diperkenalkan beliau.

Bagaimanapun ada seorang lagi individu telah hadir lebih awal di Perlis namun berdepan kekangan lebih hebat, kira-kira satu dekad sebelum itu.

Dalam satu lagi sejarah lebih awal, seorang ulama' bernama Syeikh Hassan bin Ahmad atau lebih dikenali dengan nama Hassan Surabaya, hadir ke Perlis dipercayai sebelum tahun 1916 bagi menyebarkan ilmu agama.

Syeikh Hassan turut didakwa salah seorang pengikut setia aliran pengasas Wahhabi, mengakibatkan pemikiran dan ideologi yang cuba dibawakan oleh Syeikh Hassan berbeza dengan majoriti penduduk tempatan ketika itu. Dia tidak berpegang kepada mana-mana mazhab, hanya berpandukan kepada ajaran sunnah serta al-Quran.

Asas ilmu yang dibawa Syeikh Hassan menegah banyak perkara yang menjadi amalan masyarakat Melayu terutamanya di Perlis ketika itu seperti kenduri arwah, talkin, mengubah niat solat dan banyak lagi perubahan.

Menurut pandangan beliau, kaedah pendidikan agama yang telah diterapkan masyarakat Melayu ketika itu gagal kerana hanya melahirkan murid yang takut akan gurunya, tidak mampu berfikir secara kendiri.

Syeikh Hassan juga dikatakan sering menyampaikan pandangan yang menyindir guru-guru agama yang berpegang kepada aliran mazhab sehinggakan Kadi Besar Perlis sendiri terpaksa menggunakan pengaruh politik, untuk mengusir beliau keluar dari negeri itu.

Syeikh Hassan lari ke Pulau Pinang sebelum kembali ke Perlis pada tahun 1928, bersama kumpulan anak muridnya.

Ekoran daripada hubungan antara Syeikh Hassan sebagai guru kepada salah seorang tokoh 'Tiga Mat' iaitu Wan Ahmad Wan Daud, ajaran beliau mula mendapat tempat dalam masyarakat Perlis disebabkan hubungan Wan Ahmad dengan Raja Perlis, Raja Syed Alwi.

Banyak pihak mendakwa Syeikh Hassan merupakan individu terawal yang memperkenalkan pemikiran tidak terikat kepada mana-mana mazhab secara mutlak di negeri tersebut.

Pengaruh dan sumbangan besar beliau seterusnya digalas tokoh-tokoh bergelar 'Tiga Mat' serta anak-anak muridnya yang lebih berorientasikan tokoh tempatan, dibantu kedudukan dan hubungan dalam politik dan pentadbiran kerajaan serta keakraban dengan Raja Perlis sendiri, sehingga berjaya mempengaruhi pandangan Perlis dalam isu aliran mazhab.

Kebanyakan pengkaji sejarah negeri Perlis bersetuju faktor yang dimainkan oleh dua sejarah inilah didorong usaha cuba membawa pembaharuan kepada amalan dan pegangan masyarakat Melayu dalam selok belok agama Islam - menjadi batu asas kepada keunikan Perlis yang terus diperkatakan sehingga sekarang.

Sekiranya anda lakukan kata carian, anda akan mendapati banyak pihak mempermainkan negeri Perlis sebagai 'Perlis Darul Wahhabi' atau "Mufti Perlis Wahhabi", seolah-olah label itu sudah jadi satu perkara yang sukar ditangkis kebenarannya.

Kami tidak mempunyai ilmu yang cukup untuk menulis tentang perdebatan antara Wahhabi dan Ahli Sunnah Waljama'ah, tetapi kami menulis kepada anda untuk menjelaskan bahawa di antara kesemua negeri di Malaysia - Perlis unik disebabkan sejarahnya yang telah kami sampaikan di atas.

Gerakan Islah yang didokongi oleh orang muda di Perlis berjaya memecah dinding yang telah kukuh dibina ulama-ulama Islam bersifat konvensional dan tradisional, masih kukuh berpegang kepada aliran mazhab Syafie seterusnya mengubah banyak tradisi masyarakat mereka yang terus diamalkan di kebanyakan negeri lain.

Keunikan Perlis seringkali disalah anggap menyebabkan bermacam label negatif dilemparkan, sedangkan Perlis sudah pun mempunyai tradisi yang agak berbeza dalam isu mazhab sejak dahulu lagi.

Apa yang malang, tuduhan bernada negatif ini dalam zaman media sosial bukan saja ditujukan kepada Mufti Perlis, malahan ada masanya memalitkan keseluruhan negeri Perlis baik dari kalangan pemimpin sehinggalah rakyat biasa dikecam sebagai pengikut ajaran Wahhabi yang bersifat ekstrim pegangannya.

Adakah Perlis negeri Wahhabi? Kami tidak berani membincangkannya kerana kami tidak tahu. Mungkin anda lebih tahu?

Apa yang kami tahu - dalam titah tahun 2018 Raja Perlis, Tuanku Syed Sirajuddin Putra Jamalullail terpaksa memperjelaskan tentang dakwaan ini secara terbuka.

Baginda memohon orang ramai agar sedar Perlis mempunyai pandangan yang berbeza; mengamalkan penggunaan keempat-empat aliran mazhab secara tidak terikat, bukanlah mengamalkan aliran Wahhabi seperti yang diperkatakan.

Bagaimanapun dalam titahnya, Baginda tidak menafikan memang ada gerakan ulama' dan imam di Perlis yang aktif mengamalkan ibadah solat yang agak berbeza berbanding kaedah yang diamalkan aliran Ahli Sunnah Waljama'ah dan berharap amalan itu dihentikan.


Kisah Inspirasi Pengasas The Manhattan Fish Market - Dari Penghantar Pizza Hut Kepada Jutawan F&B

Sekali pandang dan dengan nama yang unik, anda mungkin sangkakan bahawa restoran ini adalah restoran dari luar negara, namun ia sebenarnya berasal dari Malaysia.

Manhattan Fish Market adalah rangkaian restoran yang besar, dengan lebih daripada 70 cawangan di Malaysia, Singapura, Thailand, Indonesia dan banyak lagi.

Ia diasaskan oleh seorang anak muda berjiwa besar dari Melaka, bernama George Ang.

Pada tahun 1991, George Ang yang merupakan bekas pelajar Sekolah Menengah Gajah Berang, Melaka telah berhijrah ke Petaling Jaya untuk menyambung pelajaran di Sunway College.

Untuk menampung kos pengajian, George Ang mencari masa untuk bekerja secara sambilan sebagai penghantar Pizza Hut dari rumah ke rumah.

Seperti anak-anak muda seusia dengannya pada ketika itu, George Ang gemar bermain snuker dan kadang-kala pergi ke disko DV8 (ketika itu Sunway College masih di Petaling Jaya) bagi menghilangkan stress.

Pada tahun kedua pengajian perakaunannya, George Ang perlu menyambung pengajiannya di Perth, Australia, yang membuatkan beliau runsing kerana perlu bekerja lebih keras kerana kos sara hidup dan pengajian sudah tentunya lebih tinggi berbanding di Malaysia.

Dengan itu, George perlu lebih bersemangat dan nekad untuk bekerja keras termasuklah bekerja sebagai pencuci pinggan di pelbagai restoran untuk mencari duit poket bagi menampung kehidupannya di Australia.

Selepat menamatkan pengajiannya, George Ang pulang ke tanah air dan memulakan kerjayanya dengan bekerja di OCBC Bank dan kemudiannya berpindah ke BNP Paribas.

Dedikasi yang ditunjukkan beliau membuatkan George dinaikkan pangkat, walaupun ketika Krisis Ekonomi Asia pada tahun 1998.

Malah, dalam tempoh ini beliau dipindahkan dari Malaysia ke Singapura untuk mengetuai jabatan penyusunan semula pinjaman BNP Paribas.

Walaupun George tidak mengalami situasi diberhentikan kerja, namun sifat dunia korporat yang tidak menentu membuka mata beliau terhadap kekurangan jaminan pekerjaan.

Pada tahun 1998 ketika mana beliau masih bekerja makan gaji dengan syarikat kewangan tersebut, George dan seorang rakannya mengambil langkah berani dengan membuka sebuah restoran "fish & chips" iaitu The Fish Shop yang di-francais dari New Zealand, bermodalkan RM60,000.

Menurut beliau, antara cabaran awal yang sukar adalah meyakinkan pihak bank pada ketika itu untuk memberi pinjaman kerana mereka masih muda dan tidak mempunyai pengalaman.

Sehinggakan beliau menggunakan cara yang sangat bijak sewaktu berhadapan dengan pihak bank, iaitu memakai kacamata dan menggayakan rambut dengan gaya tersendiri agar kelihatan lebih matang dari usianya.

Setelah siap semuanya, perniagaan mereka dilancarkan dan ia mendapat sambutan yang baik, namun langit tidak selalu cerah apabila syarikat induk di New Zealand mengalami masalah.

George Ang menambah penggunaan nama tersebut membuatkan orang ramai menyangkakan bahawa ia restoran dari Amerika Syarikat yang membuatkan mereka ingin cuba merasa makanan mereka.

Dan akhirnya apabila sedap dan berpuas hati, para pelanggan akan terus datang lagi.

Dan ternyata percaturan dan strategi mereka membuahkan hasil, walaupun restoran ini langsung tidak pernah wujud di bumi Amerika Syarikat.

Malah, beberapa tahun kemudian, George Ang berjaya memiliki francais untuk membuka restoran steak terkenal iaitu Tony Roma's dan juga Popeye's di Malaysia.

Yang terbaru, langkah berani George Ang membuatkan ramai pihak terkejut selepas pengumuman bahawa beliau telah mengambil alih perniagaan makanan segera terkenal satu ketika dahulu iaitu A&W Malaysia dari KUB Malaysia Berhad dengan kos lebih RM34 juta.

Jenama A&W telah terkenal sejak tahun 1963 sebagai rantaian makanan segera pertama di Malaysia, sebelum KFC dan McDonald's.

Setelah mengambil alih, George merancang untuk membina semula jenama ini dan beliau tahu ramai orang menggemari jenama A&W ini, tetapi mungkin sedikit kecewa dengan bagaimana ia diuruskan selama bertahun-tahun.

Mereka merancang untuk menambah cawangan A&W kepada 100 hingga 150 cawangan dalam tempoh tiga tahun dan menjadikan ia berada di senarai top 3 jenama makanan segera di Malaysia.

Dengan penguasaannya dalam bidang makanan dan minuman di Malaysia dengan pemilikan Manhattan Fish Market, Tony Roma's, Popeye's dan A&W, kini George bergelar jutawan F&B.

Ini merupakan satu pencapaian yang sangat luar biasa dari seorang pemuda yang satu ketika dahulu kesempitan wang sehingga terpaksa bekerja sebagai pencuci pinggan dan penghantar pizza.

Ia sekaligus menjadi contoh dan inspirasi bagi kita semua lebih-lebih lagi kepada anak muda untuk bekerja keras dan tidak berputus asa dalam mengejar cita-cita.

Penulisan ini ditulis oleh Tuan Syahril A. Kadir di laman Facebook beliau dan pihak iluminasi mendapat kebenaran mengulang siar penulisan ini untuk manfaat bersama. Penulisan ini telah disunting bagi menambah fakta serta memudahkan pembacaan.


Sejarah Rompakan Vaksin yang Membuatkan Kanada Huru-Hara

Pada musim panas tahun 1959, wabak Polio telah tersebar ke seluruh Kanada. Wilayah Quebec mencatatkan kes tertinggi pada tahun itu dengan akhbar tempatan melaporkan lebih daripada 1000 mangsa dijangkiti dengan 88 orang kehilangan jiwa.

Walaupun pihak berkuasa kesihatan di Montreal (bandar terbesar di Quebac) memberi amaran kepada orang ramai tentang betapa seriusnya wabak itu, mereka juga meminta agar penduduk tidak panik dan kekal tenang. Namun, keresahan ibu bapa yang risaukan anak-anak mereka tidak sedikit pun berkurangan.

Virus Polio biasanya menjangkiti kanak-kanak dan boleh menyebabkan mangsa mengalami kelumpuhan kekal. Sekitar lima peratus jangkitan Polio membawa kepada kematian.

Ketakutan telah menyebabkan ribuan penduduk Montreal berpusu-pusu pergi ke klinik untuk mendapatkan suntikan vaksin dan sanggup menunggu berjam-jam lamanya walaupun dalam hujan.

Pengeluaran vaksin di Kanada pada waktu itu hanya terhad kepada dua makmal sahaja dengan sebahagian besarnya dihasilkan oleh Makmal Connaught di University of Toronto.

Keadaan ini memberi tekanan yang kuat terhadap pembekal vaksin dan penduduk Quebec. Ketika kemuncak wabak Polio melanda, seluruh benua Amerika Utara sebenarnya menghadapi masalah kekurangan vaksin.

Menjelang bulan Ogos, keresahan penduduk Montreal terubat apabila vaksin dari Makmal Connaught dikhabarkan akan tiba pada hujung bulan. Bekalan vaksin itu mencukupi untuk seluruh Montreal dan lebihannya akan diedarkan ke seluruh wilayah.

Namun, sesuatu yang tidak diduga bakal terjadi. Seorang pekerja sementara program pengagihan vaksin bernama Jean Paul Robinson melihat keadaan terdesak ketika itu sebagai satu peluang.

Robinson yang ditugaskan untuk mengagihkan bekalan vaksin ke klinik-klinik di sekitar Montreal tahu bahawa penduduk bandar itu terdesak untuk mendapatkan vaksin. Dia juga tahu di mana bekalan vaksin itu disimpan iaitu di Institut Mikrobiologi di University of Montreal.

Pada jam 3 pagi 31 Ogos 1959, Robinson dan dua rakan subahatnya telah memecah masuk universiti dengan bersenjatakan senapang. Mereka terlebih dahulu menangkap dan mengunci pengawal keselamatan dalam sebuah sangkar bersama dengan 500 monyet makmal yang lain.

Mereka kemudian memecah peti simpanan vaksin, mencuri semua bekalan dan melarikan kereta pengawal keselamatan. Mereka berjaya membawa lari sebanyak 75,000 botol vaksin bernilai $50,000 (bersamaan $500,000 atau RM 2 juta pada hari ini). Robinson kemudian menyimpan semua hasil curi itu di sebuah pangsapuri kosong yang disewanya.

Penyelidik mengkaji vaksin Polio di Makmal Connaugh di University of Toronto

Kejadian itu menggemparkan seluruh negara. Keesokan harinya, pihak penguasa mengumumkan bahawa mereka kehabisan bekalan vaksin. Ibu bapa yang terdesak pula kelihatan beredar dari klinik vaksin dengan perasaan kecewa.

Satu pasukan khas polis telah ditubuhkan bagi menangani kes itu. Mereka menyoal pengawal keselamatan yang bertugas pada malam itu. Pengawal itu tidak dapat mengecam para penjenayah kerana mereka memakai sarung di kepala. Namun, dia terdengar perompak itu berbual dan salah seorang daripada mereka "mahir dengan istilah perubatan".

Pada keesokan harinya, pihak polis berjaya merampas sejumlah vaksin di sebuah kedai ubat di Pont-Viau. Botol vaksin yang dirampas itu mempunyai nombor siri yang sama dengan bekalan yang dicuri.

Polis menyiasat penjual ubat tetapi menemui jalan buntu beberapa hari kemudian. Keadaan semakin buruk apabila semakin ramai mangsa virus Polio dimasukkan ke hospital.

Sementara itu, Robinson pula sibuk memikirkan apa yang harus dilakukan dengan hasil curinya. Ini kerana vaksin perlu disimpan di tempat yang sejuk supaya tahan lebih lama. Jika tidak, vaksin boleh rosak dan tidak berharga lagi.

Dia menyimpan sebahagian kecil vaksin dalam sebuah peti sejuk dan selebihnya hanya dibiarkan di luar. Dia bernasib baik kerana sempat menjual 299 botol vaksin dengan harga $500 kepada penjual ubat di Pont-Viau sebelum diserbu polis.

Keadaan terdesak menyebabkan pihak polis lebih berminat untuk menemui semula bekalan vaksin daripada menangkap penjenayah yang mencurinya. Melihat peluang itu, Robinson membuat panggilan ke balai polis dan berpura-pura sebagai warga yang prihatin. Dia mendakwa terlihat sejumlah besar bungkusan mencurigakan dengan label "Connaught Laboratories" dimuat keluar dari sebuah kereta di St. Hubert Street di East End.

Hasil maklumat itu, polis berjaya menemui semula vaksin yang hilang. Namun, semua bekalan vaksin itu harus diuji terlebih dahulu sebelum diedarkan kepada umum. Proses ini boleh memakan masa sehingga dua bulan sementara penghantaran baru pula memakan masa yang lebih lama.

Orang ramai menjadi marah kerana perlu menunggu lebih lama. Akhirnya, bekalan vaksin yang dicuri itu diluluskan untuk kegunaan awam pada bulan Oktober.

Bagi pihak polis pula, mereka masih belum selesai melakukan siasatan. Mereka memberi tumpuan untuk mengenal pasti dalang di sebalik rompakan itu. Hasil siasatan, mereka mendapati bahawa pemberi maklumat sebelum ini adalah salah seorang suspek rompakan.

Pihak polis juga mendapat maklumat bahawa suspek juga adalah lelaki yang sama menjual 299 botol vaksin  kepada kedai ubat di Pont-Viau. Bukti mereka menjadi lebih kukuh apabila Robinson dikenal pasti oleh tukang cuci pangsapuri tempat dia menyembunyikan hasil rompakannya itu.

Setelah menafikan semua tuduhan, Robinson telah melarikan diri. Dia ditemui pihak berkuasa tiga minggu kemudian ketika bersembunyi dalam sebuah gudang yang terletak di ladang terpencil.

Proses pendakwaan Robinson ternyata bukan tugas yang mudah dan perbicaraannya di mahkamah juga rumit. Walaupun salah seorang rakan subahatnya telah mengenal pasti Jean Paul Robinson sebagai dalang kes rompakan tetapi lelaki itu mengubah kenyataan asalnya dua tahun kemudian apabila perbicaraan bermula.

Robinson kelihatan yakin semasa disoal siasat di mahkamah. Malah, dia cuba menggambarkan dirinya sebagai wira kerana berusaha untuk menemui semula vaksin yang dicuri daripada seorang lelaki misteri yang merupakan dalang sebenar bernama Bob.

Robinson cuba meyakinkan mahkamah bahawa Bob telah merancang segala-galanya sebelum menghilangkan diri dan terlepas daripada diadili. Walaupun mahkamah mendapati kisah Robinson "aneh dan tidak masuk akal" tetapi akhirnya hakim memutuskan bahawa Robinson dibebaskan kerana tidak mempunyai bukti kukuh untuk mendakwa lelaki itu.

Walaupun kisah ini berlaku lebih daripada 60 tahun yang lalu, ia patut menjadi ikhtibar kepada kita semua. Kes ini patut dijadikan teladan kerana hampir seluruh dunia pada hari ini menantikan bekalan vaksin untuk melindungi diri daripada wabak Covid-19 yang sedang melanda dunia.

Mungkin ada segelintir individu yang tidak bertanggungjawab ingin mengaut keuntungan daripada keadaan semasa. Mereka akan menggunakan kesilapan, keadaan terdesak dan kekurangan vaksin sebagai peluang. Diharap pihak berwajib dapat memastikan kesilapan lampau seperti ini tidak lagi berulang.


Cabaran Terbesar India - Bagaimana Nak Beri Vaksin COVID-19 Kepada 1.3 Bilion Rakyatnya?

Kehebatan India berkenaan dengan skala pilihan raya umum yang sangat besar memang tidak dapat disangkal, dengan 900 juta pengundi digerakkan di 1 juta tempat mengundi untuk memilih dari 8,000 calon merentasi daratan yang merangkumi 3,200 kilometer utara ke selatan dan hampir sama timur ke barat.

Namun kini negara ini berhadapan dengan sesuatu yang lebih besar dan sukar, iaitu India perlu memvaksin 1.3 bilion rakyat mereka menentang COVID-19. Lebih teruk, ia perlu dilakukan sebanyak dua kali dan dua kali lebih pantas.

Dengan lebih daripada 11 juta kes COVID-19 yang disahkan dan ekonomi yang lemah, bagaimana negara ini berhadapan dengan cabaran ini?

Sehingga kini, India sudah mempunyai kelebihan kerana mempunyai skema vaksinasi terbesar di dunia dikenali sebagai program imunisasi sejagat.

Setiap tahun, kerajaan India memberi vaksin untuk difteria, polio, campak dan penyakit kanak-kanak lain kepada sekitar 26 juta bayi, serta memberi imunisasi kepada sekitar 30 juta wanita hamil.

India memiliki 27,000 rantaian suhu sejuk beku untuk menyimpan vaksin-vaksin pada suhu yang tepat, 700 trak sejuk beku, sekitar 50,000 juruteknik rantaian sejuk beku dan kira-kira 2.5 juta pekerja kesihatan untuk memberi dos vaksin.

Namun di banyak tempat, sistem rantaian sejuk berada dalam keadaan yang agak teruk dan perlu dibaiki.

Alat pengukur suhu peti sejuk tidak berfungsi, vaksin tidak disimpan atau dipantau dengan betul, dan "blackout" elektrik boleh berlangsung berjam-jam, membuatkan vaksin tidak sesuai untuk digunakan lagi.

Skala masa untuk menyampaikan program vaksin universal yang dilakukan sebelum ini dan Covid-19 vaksin juga sangat berbeza.

Vaksin untuk kanak-kanak dan wanita hamil adalah secara berperingkat dalam tempoh setahun, sedangkan program vaksinasi COVID-19 dijangka akan segera dimulai dan kerajaan India menginginkan sekitar 300 juta rakyat (600 juta dos) divaksinasi pada akhir bulan Ogos 2021.

Ia merangkumi kakitangan kesihatan, kakitangan tambahan, pekerja sanitasi, polis dan orang awam yang golongan lemah.

Mengangkut vaksin merentasi sebuah negara yang luas di mana musim panas bermula pada bulan Mac juga merupakan satu cabaran yang sangat sukar.

Memandangkan haba musim panas yang agak tinggi, kerajaan India mungkin tidak mempunyai pilihan untuk memilih vaksin Pfizer / BioNTech kerana keperluan suhunya iaitu -70C hampir mustahil untuk disediakan.

Bukan itu sahaja, keperluan penyejukan 2°C hingga 8°C yang agak standard diperlukan vaksin Moderna atau Oxford AstraZeneca juga bermaksud bahawa India perlu meningkatkan kapasiti rantaian sejuk beku secara besar-besaran agar apabila vaksin tersedia, trak-trak sejuk beku boleh memulakan perjalanan panjang untuk menghantar dos ke setiap pelosok India.

Trak dan kereta api akan mengambil vaksin dari kilang pembuatan ke pusat penyimpanan terkawal suhu di setiap ibu negeri, dilengkapi dengan bilik pendingin dan penyejuk beku.

Dari pusat penyimpanan, vaksin akan dipindahkan dengan trak, kereta api dan dalam beberapa kes penting menaiki pesawat, ke ibu pejabat daerah, hospital, pusat kesihatan, dan klinik.

Setelah tiba, vaksin ini sekali lagi perlu disimpan dalam peti sejuk sehinggalah ia disuntik.

Walaupun kerajaan Narendra Modi mahu bertindak pantas, dan menteri-menteri India bercakap dengan nada yang sangat yakin dalam menguruskan logistik vaksin COVID-19, namun semuanya masih tidak jelas.

Masih belum jelas mengenai bila semua trak sejuk, pusat penyimpanan, penyejuk beku, penyejuk, jarum suntik, swab alkohol dan botol kaca akan tiba. Atau bagaimana kerajaan India merancang untuk melatih seluruh kakitangan kesihatan untuk memberikan vaksin.

Kerajaan-kerajaan negeri mula menubuhkan pasukan petugas khas dan di beberapa negeri seperti Bihar, Karnataka dan Maharashtra, mereka telah memberitahu kerajaan pusat tentang jumlah peti sejuk, penyejuk beku, alat pendingin masuk dan alat pendingin yang mereka perlukan.

Mereka juga menyusun senarai pekerja yang akan berada dalam senarai keutamaan untuk menerima suntikan.

Sebilangan pakar kuatir bahawa vaksinasi untuk kanak-kanak dan wanita mungkin gagal kerana pemberian vaksin COVID-19 mengatasi program imunisasi sebelum ini.

Mereka berkata bahawa sistem ini tidak akan dapat memenuhi kedua-dua tuntutan itu kerana imunisasi kanak-kanak di India telah tergendala disebabkan pandemik ini.

Angka dari kementerian kesihatan menunjukkan bahawa antara Januari dan Ogos 2020, 12 juta kanak-kanak diberi vaksin, hampir 6 juta kurang daripada yang dijangkakan.

T. Sundararaman, koordinator Gerakan Kesihatan Rakyat yang berpusat di New Delhi, telah memperingatkan bahawa kapasiti rantaian sejuk tidak mencukupi walaupun untuk program vaksinasi yang ada.

Juga terdapat isu berkenaan dengan siapa yang akan memberikan vaksin tersebut, yang mana memerlukan berjuta-juta orang untuk melakukannya.

Organisasi Kimia dan Pengedar Dadah Seluruh India telah memberitahu kerajaan India bahawa ia dapat melatih separuh daripada 800,000 anggotanya untuk membantu menguruskan dos.

“Latihan untuk memberi suntikan, cara membuang jarum suntik dan bagaimana mengetahui kesan sampingan harus diatur, diawasi, dan dipantau. Kami tidak tahu bagaimana perkara itu akan berlaku. Walaupun ahli kimia dilatih, itu tidak akan mencukupi," kata Dr. Satyajit Rath.

Dr. Satyajit juga berkata bahawa India memerlukan lebih ramai kakitangan kesihatan dalam program ini.

"Jika semua kakitangan kesihatan dikerahkan siang dan malam untuk memberikan suntikan vaksin COVID-19, bagaimana pula dengan tugas harian mereka terhadap pesakit lain?" kata Dr. Satyajit Rath.

Dr. Satyajit bimbang pelancaran program itu boleh menjadi huru-hara sekiranya terdapat kekurangan dan barisan panjang orang di luar klinik tidak dilayan.